(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΛΑ΄

Τρίτη, 23 Νοεμβρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Προστασίας του Πολίτη:  
 i. «Κύρωση του Πρωτοκόλλου μεταξύ των Κυβερνήσεων της Ελληνικής Δημοκρατίας και της Δημοκρατίας της Σερβίας για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας της Σερβίας για την επανεισδοχή προσώπων που διαμένουν χωρίς άδεια, η οποία υπεγράφη στις Βρυξέλλες στις 18 Σεπτεμβρίου 2007», σελ.   
 ii. «Κύρωση του Πρωτοκόλλου μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας του Μαυροβουνίου σχετικά με την επανεισδοχή ατόμων που διαμένουν χωρίς άδεια, η οποία υπεγράφη στις Βρυξέλλες στις 18 Σεπτεμβρίου 2007», σελ.   
 iii. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Συμβουλίου Υπουργών της Δημοκρατίας της Αλβανίας σχετικά με την ίδρυση και λειτουργία κέντρου με σκοπό την αστυνομική και τελωνειακή συνεργασία», σελ.   
 iv. «Κύρωση του Μνημονίου Κατανόησης («ΜΚ») μεταξύ του Υπουργείου Προστασίας του Πολίτη της Ελληνικής Δημοκρατίας και του Ευρωπαϊκού Οργανισμού Συνοριοφυλακής και Ακτοφυλακής (Frontex) για τη φιλοξενία Αξιωματικού Συνδέσμου του Frontex στην Ελληνική Δημοκρατία», σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:

ΘΕΟΔΩΡΙΚΑΚΟΣ Π. , σελ.   
 ΘΕΟΧΑΡΗΣ Θ. , σελ.   
 ΚΑΚΛΑΜΑΝΗΣ Ν. , σελ.   
 ΚΑΦΑΝΤΑΡΗ Χ. , σελ.   
 ΜΥΛΩΝΑΚΗΣ Α. , σελ.   
  
Β. Επί του σχεδίου νόμου του Υπουργείου Προστασίας του Πολίτη:

ΘΕΟΔΩΡΙΚΑΚΟΣ Π. , σελ.   
 ΘΕΟΧΑΡΗΣ Θ. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΦΑΝΤΑΡΗ Χ. , σελ.   
 ΚΟΜΝΗΝΑΚΑ Μ. , σελ.   
 ΜΠΑΚΑΔΗΜΑ Φ. , σελ.   
 ΜΥΛΩΝΑΚΗΣ Α. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΝΑΣΤΑΣΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΛΑ΄

Τρίτη 23 Νοεμβρίου 2021

Αθήνα, σήμερα στις 23 Νοεμβρίου 2021, ημέρα Τρίτη και ώρα 10.15΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου των σχεδίων νόμου του Υπουργείου Προστασίας του Πολίτη:

1) «Κύρωση του Πρωτοκόλλου μεταξύ των Κυβερνήσεων της Ελληνικής Δημοκρατίας και της Δημοκρατίας της Σερβίας για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας της Σερβίας για την επανεισδοχή προσώπων που διαμένουν χωρίς άδεια, η οποία υπεγράφη στις Βρυξέλλες στις 18 Σεπτεμβρίου 2007».

2) «Κύρωση του Πρωτοκόλλου μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας του Μαυροβουνίου σχετικά με την επανεισδοχή ατόμων που διαμένουν χωρίς άδεια, η οποία υπεγράφη στις Βρυξέλλες στις 18 Σεπτεμβρίου 2007».

3) «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Συμβουλίου Υπουργών της Δημοκρατίας της Αλβανίας σχετικά με την ίδρυση και λειτουργία κέντρου με σκοπό την αστυνομική και τελωνειακή συνεργασία».

4) «Κύρωση του Μνημονίου Κατανόησης («ΜΚ») μεταξύ του Υπουργείου Προστασίας του Πολίτη της Ελληνικής Δημοκρατίας και του Ευρωπαϊκού Οργανισμού Συνοριοφυλακής και Ακτοφυλακής (Frontex) για τη φιλοξενία Αξιωματικού Συνδέσμου του Frontex στην Ελληνική Δημοκρατία».

Τα νομοσχέδια ψηφίστηκαν στη Διαρκή Επιτροπή κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού, δηλαδή μπορούν να λάβουν τον λόγο όσοι έχουν αντίρρηση επί της κύρωσης των συμβάσεων αυτών για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά, με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία και των τεσσάρων συμβάσεων θα γίνει μετά το τέλος της συζήτησής τους, χωριστά, με τη σειρά που συζητήθηκαν. Ως γνωστόν υπάρχει μία ελαστικότητα στην εφαρμογή του άρθρου 108. Δίνουμε τον λόγο εφόσον το επιθυμούν και στους Κοινοβουλευτικούς Εκπροσώπους. Άρα νομίζω ότι έχω την ομόφωνη συμφωνία επί της διαδικασίας.

Κατόπιν τούτου ξεκινάμε με αυτούς που είχαν δηλώσει επιφύλαξη ή αντίρρηση και μετά θα πάμε στη Νέα Δημοκρατία και στο Κίνημα Αλλαγής που είχαν ψηφίσει υπέρ.

Άρα για τις συμβάσεις 1 και 2 από τον ΣΥΡΙΖΑ θα πάρει τον λόγο η κ. Καφαντάρη και για τις συμβάσεις 3 και 4 ο κ. Καλαματιανός. Έχει ο καθένας από πέντε λεπτά με μια μικρή ανοχή.

Όταν ολοκληρωθεί η διαδικασία θα δώσω τον λόγο στον Υπουργό, με μια σχετική άνεση χρόνου, γιατί θα πρέπει να απαντήσει σε όλους.

Κυρία Καφαντάρη, έχετε τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, ευχαριστώ.

Κύριε Υπουργέ, κυρίες και κύριοι Βουλευτές, δεν μπορούμε να κλείνουμε τα μάτια μας στην πραγματικότητα. Η πραγματικότητα είναι σκληρή και πολύ δύσκολη. Δεν θέλω να πω πολλά.

Θα αναφερθώ επιγραμματικά στα στοιχεία που υπάρχουν για την πανδημία, η οποία καλπάζει. Φαίνεται ότι η Κυβέρνηση και προσωπικά ο Πρωθυπουργός δεν έχει αντιληφθεί το μέγεθος αυτής της ιστορίας. Δεν είναι μικρός ο αριθμός των εκατόν πέντε ή των εκατόν δώδεκα ανθρώπων που έχασαν τη ζωή τους χθες, τη στιγμή που τώρα σε μεγάλα δημόσια νοσοκομεία της χώρας δεν υπάρχουν κλίνες ΜΕΘ.

Ενδεικτικά θα αναφερθώ στο Νοσοκομείο «Αττικόν», το μεγαλύτερο πανεπιστημιακό νοσοκομείο που σε εφημερία το Σάββατο είχε εξήντα ένα ράντζα, επικουρικές κλίνες, όπως τις ονομάζει η Κυβέρνηση για να ακούγεται πιο όμορφα και στη μη χρησιμοποίηση ενός μικρού νοσοκομείου, της «Αγίας Βαρβάρας», με πενήντα δύο κλίνες που δεν μπορεί να λειτουργήσει, γιατί δεν έχει προσωπικό να το στελεχώσει.

Η κατάσταση είναι πάρα πολύ δύσκολη και στο μέτωπο της ακρίβειας. Αναφέρθηκε χθες από τον Αλέξη Τσίπρα και στην επίκαιρη επερώτηση που κατατέθηκε και μίλησαν όλοι οι πολιτικοί Αρχηγοί. Μόνο ο κ. Μητσοτάκης δεν βλέπει την πραγματικότητα. Και φάνηκε αυτό και από τις χθεσινές τοποθετήσεις του.

Βέβαια, οι δημοσκοπήσεις δείχνουν κάτι διαφορετικό. Ο κόσμος αντιδρά. Το 54% σε πρόσφατη δημοσκόπηση δεν είναι ικανοποιημένο από τη διαχείριση της πανδημίας, ενώ το 66% περίπου μιλάει για την άνοδο των τιμών, αναφέροντας ότι τελικά είναι το μεγάλο πρόβλημα και η Κυβέρνηση δεν έκανε πολλά.

Εκτός βέβαια από το ότι είναι εκτός πραγματικότητας ο κ. Μητσοτάκης και η Κυβέρνησή του, φοβάμαι ότι είναι και εκτός Διεθνούς Δικαίου και η διαχείριση του μεταναστευτικού-προσφυγικού. Είναι ένα ζήτημα παγκόσμιο, είναι ένα ζήτημα πανευρωπαϊκό. Πραγματικά οι αιτίες είναι πολλές, πέραν των πολέμων, των συρράξεων, της κλιματικής αλλαγής για την οποία μιλάνε πολλοί, όπως και ο πράσινος Πρωθυπουργός μας, οξύνει και τις μεταναστευτικές και προσφυγικές ροές κάτι που λέει και διεθνώς και ο ΟΗΕ και οργανώσεις. Όταν ερχόμαστε όμως, στο προκείμενο, κλείνουμε τα μάτια και το αντιμετωπίζουμε, λυπάμαι πολύ, με έναν τρόπο ο οποίος δεν συνάδει με τις διεθνείς αρχές του δικαίου.

Η χώρα μας εφαρμόζει μια πολιτική αντίθετη στις διεθνείς συμβάσεις, στις αξίες, τολμώ να πω, της αλληλεγγύης και της ανθρωπιάς. Και βέβαια γίνεται υπονόμευση της στρατηγικής της αναλογικής ανάληψης ευθύνης των χωρών της Ευρωπαϊκής Ένωσης για το μεταναστευτικό. Γιατί ξέρετε είναι ευρωπαϊκό ζήτημα αυτό το οποίο ζούμε και που αντιμετωπίζει η χώρα μας, που γεωγραφικά τυγχάνει να είναι στο συγκεκριμένο σημείο και να δεχόμαστε αυτές τις ροές και από την Τουρκία, απέναντι.

Το πρόβλημα βέβαια της εργαλειοποίησης των μεταναστών, κάτι το οποίο το ζούμε, το βιώνουμε και στα σύνορα Πολωνίας-Λευκορωσίας σήμερα και το βιώνουμε πολύ πιο έντονα πριν και τώρα από την πλευρά του Ερντογάν στα νησιά μας, είναι ένα ζήτημα πάρα πολύ σημαντικό και μόνο με διεθνείς αρχές και τήρηση του Διεθνούς Δικαίου μπορεί να αντιμετωπιστεί. Διαπραγματευτικό όπλο της χώρας μας είναι η εφαρμογή των κανόνων του Διεθνούς Δικαίου και όχι η εργαλειοποίηση.

Αρνείστε, κύριοι της Κυβέρνησης, την εγκατάσταση ανεξάρτητου μηχανισμού επιτήρησης της συνοριακής διαδικασίας. Αυτήν τη στιγμή έχουμε εξαφανίσεις ανθρώπων, προσφύγων, μεταναστών, μια είναι εδώ, μια είναι εκεί, απαντήσεις δεν υπάρχουν. Έχουμε κρατήσεις ανθρώπων, θα έλεγα, σε συνθήκες που δεν συνάδουν με το Διεθνές Δίκαιο. Και δυστυχώς, η Κυβέρνηση διολισθαίνει σταδιακά σε ξενοφοβικές αντιλήψεις και συντάσσεται με τις αντίστοιχες ξενοφοβικές δυνάμεις της Ευρώπης.

Τα εν λόγω πρωτόκολλα, τα οποία κυρώνουμε σήμερα με την ψήφο μας εδώ και αφορούν την Ελληνική Δημοκρατία και τις κυβερνήσεις του Μαυροβουνίου και της Σερβίας για επανεισδοχή προσώπων που διαμένουν χωρίς άδεια, υπεγράφησαν στις Βρυξέλλες στις 18 Σεπτεμβρίου του 2007. Η επανεισδοχή των υπηκόων μιας χώρας αποτελεί υποχρέωση βάσει του Διεθνούς Εθιμικού Δικαίου.

Με την κύρωση των εν λόγω πρωτοκόλλων γίνονται βήματα να αντιμετωπιστεί το μέγα θέμα της παράτυπης μετανάστευσης. Ειδικά τον τελευταίο καιρό, τα τελευταία χρόνια, η παράτυπη μετανάστευση στη χώρα μας έχει αυξηθεί.

Η κύρωση των άλλων πρωτοκόλλων, συνοδευόμενη με τεχνικές λεπτομέρειες της εφαρμογής τους αποτελεί ένα σημαντικό μέσο πρόληψης και αντιμετώπισης του φαινομένου. Επιπροσθέτως, θα αποτελέσει και αποτρεπτικό παράγοντα για κυκλώματα διακίνησης, υποβοηθώντας από την άλλη πλευρά την εθελούσια επιστροφή παράτυπων μεταναστών.

Είναι ορθή η κύρωση των πρωτοκόλλων και μπορεί να αποτελέσει βάση παραπέρα συνεργασίας συμβαλλόμενων κρατών διασφαλίζοντας τα συμφέροντα της χώρας. Η ως άνω κύρωση θα φέρει εξοικονόμηση χρόνου ως προς τις απελάσεις, καθώς, μέσω της επανεισδοχής, ακολουθείται μια συγκεκριμένη διαδικασία για την υλοποίηση της διαταχθείσας απέλασης δια της μεταφοράς του ενδιαφερόμενου προς το κράτος καταγωγής ή προέλευσης αλλά και δίκαιη μετακίνηση πολιτών.

Με την κύρωση των πρωτοκόλλων επιδιώκεται ο δέκατος έκτος στόχος βιώσιμης ανάπτυξης του ΟΗΕ: Ειρήνη, δικαιοσύνη και ισχυροί θεσμοί, που βρίσκεται στην «Ατζέντα 2030» και είναι αφιερωμένο στην προαγωγή ειρηνικών και χωρίς αποκλεισμούς κοινωνιών.

Θα είμαστε θετικοί, κύριε Πρόεδρε.

Ευχαριστώ και για τον παραπάνω χρόνο.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κυρία Καφαντάρη.

Εκ μέρους του ΣΥΡΙΖΑ τον λόγο έχει ο κ. Καλαματιανός για την τρίτη και την τέταρτη κύρωση.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Χθες είχαμε, δυστυχώς, ξανά εκατόν πέντε ή εκατόν δώδεκα νεκρούς, ξανά εκατόμβη θυμάτων. Ελπίζαμε ότι δεν θα το ξαναζούσαμε αυτό. Δυστυχώς, το ξαναζούμε και φαίνεται ότι δεν εκπληρώνονται οι θέσεις και οι τοποθετήσεις του Πρωθυπουργού και στελεχών της Κυβέρνησης ότι διανύουμε το τελευταίο μίλι και ότι τελειώσαμε με την πανδημία, που κατ’ επανάληψη έχει πει τόσο ο Πρωθυπουργός όσο και στελέχη της Κυβέρνησης.

Δυστυχώς η πανδημία είναι παρούσα και κάθε μέρα θρηνούμε την απώλεια εκατοντάδων συνανθρώπων μας. Ένα ολόκληρο χωριό, σχεδόν, χάνεται κάθε μέρα. Δεν πρέπει οι άνθρωποι να μετατραπούν σε αριθμούς. Πρέπει πάντα να σκεφτόμαστε αυτούς τους ανθρώπους που χάνονται και να κάνουμε αυτό που πρέπει για να έχουμε επιτέλους μια αποτελεσματική αντιμετώπιση της πανδημίας.

Δεν θα επεκταθώ περαιτέρω, γιατί ο χρόνος είναι περιορισμένος.

Είχαμε χθες τις τοποθετήσεις και τις δηλώσεις του Πρωθυπουργού για την ακρίβεια. Η αντίδραση των εκπροσώπων των καταναλωτών, των επιχειρήσεων και των νοικοκυριών δείχνει ότι αυτά τα μέτρα δεν είναι επαρκή σε καμμία περίπτωση. Είναι πολύ λίγα για να αναχαιτίσουν το τεράστιο κύμα ακρίβειας που πλήττει επιχειρήσεις και νοικοκυριά και, δυστυχώς, ο χειμώνας είναι μπροστά και οι αυξήσεις στο ρεύμα, στις πρώτες ύλες, στα τρόφιμα, στον λογαριασμό του σουπερμάρκετ θα ταλαιπωρεί για πολύ καιρό ακόμα τα νοικοκυριά. Δυστυχώς η ανάκαμψη που περιμένει η Κυβέρνηση και η αυτορρύθμιση της αγοράς δεν φαίνεται να έρχεται ή να έχει αποτελεσματικότητα.

Έρχομαι τώρα στις δύο κυρώσεις. Σχετικά με την πρώτη κύρωση του μνημονίου με την FRONTEX είχα αναφέρει και στην επιτροπή ότι η Ελλάδα στηρίζεται στην απαρέγκλιτη εφαρμογή του Διεθνούς Δικαίου για να διεκδικήσει και να κατοχυρώσει τα δικαιώματά της και απέναντι στην Τουρκία και γενικότερα.

Άρα, τόσο η ελληνική Κυβέρνηση όσο και η Ευρωπαϊκή Ένωση και οι οργανισμοί της, όπως είναι o FRONTEX, οφείλουν να τηρούν το Διεθνές Δίκαιο. Σε κάθε περίπτωση, οφείλουν να εξετάζουν άμεσα, με τη φροντίδα και το ενδιαφέρον που απαιτείται, κάθε καταγγελία για παράνομες επαναπροωθήσεις ανθρώπων στη θάλασσα και στην ξηρά.

Σχετικά με το μνημόνιο με την Αλβανία και τη δημιουργία του Κέντρου Αντιμετώπισης της Εγκληματικότητας και των Τελωνειακών Παραβάσεων είχα πει ότι είναι σε θετική κατεύθυνση, αλλά δεν αρκούν μόνο τέτοιες συμφωνίες. Χρειάζονται άλλες ενέργειες και άλλες δραστηριότητες για να αντιμετωπίσουμε την εγκληματικότητα και κυρίως τη βαρύνουσα εγκληματικότητα.

Βασική προϋπόθεση και συνθήκη για μια δημοκρατικά λειτουργούσα πολιτεία είναι η ασφάλεια των πολιτών. Για να επιτευχθεί αυτή, απαιτείται η Αστυνομία και συνολικά τα Σώματα Ασφαλείας να υπηρετούν την κοινωνία και να προστατεύουν τους πολίτες και το Σύνταγμα.

Όσο η Νέα Δημοκρατία ήταν στην αντιπολίτευση υπερθεμάτισε και στήριζε το αφήγημα στην αποφασιστικότητα και την αποτελεσματικότητα για την επίτευξη της δημόσιας ασφάλειας. Μετεκλογικά το κυβερνών κόμμα και η Κυβέρνηση συνολικά δείχνει ότι δεν δίνει την έμφαση εκεί που χρειάζεται. Το οργανωμένο έγκλημα δρα ανενόχλητο, έχουμε καθημερινά εκτέλεση συμβολαίων θανάτου. Η προστασία, το λαθρεμπόριο, οι στυγερές δολοφονίες συνθέτουν μια άγρια καθημερινότητα. Τμήματα της Ελληνικής Αστυνομίας, τα οποία ασχολούνται με τη δίωξη και την καταπολέμηση του εγκλήματος, είναι υποστελεχωμένα.

Το διαπιστώσατε φαντάζομαι, κύριε Υπουργέ, με τις επισκέψεις που κάνατε στα κατά τόπους αστυνομικά τμήματα.

Παράλληλα, αστυνομικοί, οι οποίοι θα μπορούσαν να προσφέρουν στην αντιμετώπιση της εγκληματικότητας, ασχολούνται με άλλες υπηρεσίες. Είναι εμφανές ότι το Υπουργείο Προστασίας του Πολίτη και η Κυβέρνηση συνολικά έχουν άλλες προτεραιότητες. Είναι εμφανές ότι το περίφημο «νόμος και τάξη» δεν έχει καμμία σχέση με την πραγματική ασφάλεια των πολιτών. Είναι εμφανές ότι η Κυβέρνηση δίνει έμφαση στην καταστολή, στην άσκηση κοινωνικής βίας εναντίον της νεολαίας, των φοιτητών, των απεργών και των διαδηλωτών, προσλαμβάνει χιλιάδες ειδικούς φρουρούς με ειδικές διαδικασίες, εκτός πανελληνίων εξετάσεων και ΑΣΕΠ, για να υπηρετήσουν κυρίως σε νέες και υφιστάμενες υπηρεσίες με αντικείμενο την καταστολή, ενισχύουν διαρκώς σώματα καταστολής όπως οι ομάδες «ΔΙΑΣ», «ΔΡΑΣΗ» και ιδρύουν πανεπιστημιακή αστυνομία, ενώ ταυτόχρονα οι πολίτες διαπιστώνουν ότι το έγκλημα στους δρόμους και στις γειτονιές διογκώνεται.

Αντίθετα με όλα αυτά, εκεί που πιστεύουμε εμείς ότι πρέπει να δοθεί έμφαση, ο δικός μας προσανατολισμός και ο δικός μας στόχος είναι η Αστυνομία να είναι προσηλωμένη στη θεσμική αποστολή της, στην ασφάλεια του πολίτη, στην αντιμετώπιση του εγκλήματος, στην προάσπιση του Συντάγματος και της δημοκρατίας, στην αντιμετώπιση των σύγχρονων κοινωνικών θεμάτων.

Πώς θα το πετύχουμε αυτό; Με έμφαση στην πρόληψη κατά του εγκλήματος, με την αντιμετώπιση των κοινωνικών, οικονομικών και ψυχολογικών συνθηκών που γεννούν το έγκλημα, με τη δημιουργία νέων δομών και με την ενίσχυση με ειδικούς επιστήμονες -κοινωνιολόγους, κοινωνικούς λειτουργούς, νομικούς, ασχολούμενους με την πληροφορική και άλλους- για να αντιμετωπιστούν τα εγκλήματα τα οποία πλέον συμβαίνουν πολύ συχνά όπως είναι οι γυναικοκτονίες, η έμφυλη βία, η ενδοοικογενειακή βία, το τράφικινγκ παιδιών, γυναικών και προσφύγων, οι παιδεραστίες, το ηλεκτρονικό έγκλημα. Απαιτείται η στελέχωση της Αστυνομίας με περισσότερους ειδικούς επιστήμονες, απαιτείται περισσότερη ειδική εκπαίδευση, απαιτούνται σύγχρονα μέσα και δομές που θα ενταχθούν στην επιχειρησιακή διάρθρωση της Αστυνομίας.

Οι στόχοι αυτοί μπορούν να επιτευχθούν με την ουσιαστική αναβάθμιση και εξειδίκευση της εκπαίδευσης των αστυνομικών, με την αξιοποίηση του προσωπικού που διαθέτει εξειδικευμένες γνώσεις που έχει τα προσόντα και τους τίτλους σπουδών, ώστε να στελεχωθούν ειδικές υπηρεσίες, όπως η Διεύθυνση Οικονομικής Αστυνομίας, η Δίωξη Ηλεκτρονικού Εγκλήματος, η Πληροφορική, τα τμήματα αντιμετώπισης ενδοοικογενειακής βίας, το Εγκληματολογικών Ερευνών και άλλα με τη συνεχή εκπαίδευση και μετεκπαίδευση, επιμόρφωση και εξειδίκευση των μελών της Αστυνομίας.

Μια λειτουργική, αποτελεσματική και δημοκρατική αστυνομία έχει ανάγκη από την αναβάθμιση του υλικοτεχνικού εξοπλισμού και την επάρκεια των επιχειρησιακών μέσων, την ενίσχυση του συστήματος ψυχολογικής υποστήριξης των στελεχών και τη δημιουργία θεσμού συνηγόρου του αστυνομικού, με την αναβάθμιση και πλήρη επαναλειτουργία των ηλεκτρονικών συστημάτων, την καθιέρωση αυτοματοποιημένου, αξιοκρατικού και αντικειμενικού συστήματος αξιολόγησης των στελεχών με βάση την αρχή της καταλληλότητας...

**ΠΡΟΕΔΡΕΥΩΝ (Νικήτας Κακλαμάνης):** Κύριε Καλαματιανέ, άλλο είναι το θέμα.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, το κέντρο αυτό φτιάχνεται για να αντιμετωπιστεί η εγκληματικότητα και οι τελωνειακές παραβάσεις. Αναφέρομαι στο πώς μπορούμε να αντιμετωπίσουμε την εγκληματικότητα.

**ΠΡΟΕΔΡΕΥΩΝ (Νικήτας Κακλαμάνης):** Μέσα στον χρόνο σας, όμως.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ολοκληρώνω, κύριε Πρόεδρε.

Άρα χρειάζεται θεσμική θωράκιση της Αστυνομίας. Εμείς πιστεύουμε ότι δεν λειτουργούν εναντίον του εγκλήματος και δεν πρέπει να υπάρχουν τέτοια σώματα που ασχολούνται μόνο με την καταστολή και, βεβαίως, χρειάζονται κύριες και έντονες παρεμβάσεις για την αντιμετώπιση του εγκλήματος.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Πάμε τώρα στο Κομμουνιστικό Κόμμα Ελλάδας, όπου κι εδώ έχουμε δύο ειδικούς αγορητές, την κ. Μαρία Κομνηνάκα, η οποία θα μιλήσει για την πρώτη και τη δεύτερη συμφωνία και μετά τον κ. Νικόλαο Παπαναστάση, ο οποίος θα μιλήσει για την τρίτη και την τέταρτη συμφωνία.

**ΜΑΡΙΑ ΚΟΜΝΗΝΑΚΑ:** Ευχαριστώ πολύ, κύριε Πρόεδρε.

Το ΚΚΕ καταψηφίζει από θέση αρχής τις δύο συμφωνίες επανεισδοχής. Πρόκειται για συμφωνίες που είχε υπογράψει η Ευρωπαϊκή Ένωση με τη Σερβία και το Μαυροβούνιο το έτος 2007, δηλαδή λίγα μόλις χρόνια μετά το αιματοκύλισμα και τον διαμελισμό της Γιουγκοσλαβίας με τον δικό της πρωταγωνιστικό ρόλο, μαζί βέβαια με τη συνδρομή του ΝΑΤΟ.

Οι δύο συμφωνίες έρχονται με τη μορφή πρωτοκόλλου για τα τεχνικά ζητήματα εφαρμογής τους ανάμεσα στην Ελλάδα και τις δύο αυτές χώρες. Φυσικά η χρονική συγκυρία που έρχονται προς ψήφιση δεν είναι τυχαία. Παρουσιάζεται η υπογραφή τους ως μια εκκρεμότητα, αλλά έρχεται στην πραγματικότητα σε μια περίοδο που οι εξελίξεις στα Βαλκάνια και την ευρύτερη περιοχή είναι ραγδαίες, σε μια περίοδο που το προσφυγικό, μεταναστευτικό βρίσκεται στο επίκεντρο της συζήτησης στην Ευρωπαϊκή Ένωση μετά από τις εξελίξεις στο Αφγανιστάν, αλλά και τα όσα τραγικά διαδραματίζονται το τελευταίο διάστημα στα σύνορα της Λευκορωσίας, όπου παραμένουν εγκλωβισμένοι χιλιάδες απελπισμένοι άνθρωποι από Ιράκ, Αφγανιστάν, Σερβία, Μέση Ανατολή, Αφρική, ανάμεσά τους και μικρά παιδιά, θύματα των ίδιων ανταγωνισμών που τους ξερίζωσαν από τις πατρίδες τους.

Και όλα αυτά μετά την κατάρρευση μιας τέτοιας ανάλογης απαράδεκτης συμφωνίας επαναπροώθησης των προσφύγων της Ευρωπαϊκής Ένωσης με τη Λευκορωσία, όπως προφανώς και συμβαίνει όταν μετατρέπονται οι άνθρωποι σε διαπραγματευτικά εργαλεία και ενώ η όλη συζήτηση αφορά την προετοιμασία μιας ακόμα πιο άγριας καταστολής σε βάρος των κατατρεγμένων με νομιμοποίηση των επαναπροωθήσεων στο όνομα των έκτακτων συνθηκών και των υβριδικών απειλών, με νέους τρομακτικούς, τεράστιους φράχτες και υπερσύγχρονα μέσα παρακολούθησης και ελέγχου, ενώ βέβαια η FRONTEX ενισχύεται και δρα ανεξέλεγκτη στα ελληνικά σύνορα.

Άλλωστε οι συνεχείς δηλώσεις της Κυβέρνησης δεν αφήνουν κανένα περιθώριο παρερμηνείας. Ακούμε για μια αυστηρή αλλά δίκαιη πολιτική στο μεταναστευτικό, για ασαφές μήνυμα ότι προστατεύονται τα σύνορά μας για την αποτροπή παράνομων, όπως λέτε, ροών. Η υποκρισία όλων σας, τώρα που η όξυνση των ιμπεριαλιστικών ανταγωνισμών και επεμβάσεων μεγαλώνει και θα φέρει νέα κύματα κατατρεγμένων, κλιμακώνεται καθημερινά. Είναι χαρακτηριστική εξάλλου η σύμπνοιά σας στην εφαρμογή της αντιμεταναστευτικής πολιτικής της Ευρωπαϊκής Ένωσης παρά τις δακρύβρεχτες επικλήσεις στον σεβασμό του Διεθνούς Δικαίου.

Το πιο εξοργιστικό βέβαια είναι ότι οι πρωταγωνιστές στις ιμπεριαλιστικές κόντρες -όλες αυτές οι κυβερνήσεις και οι αιματοβαμμένοι οργανισμοί που συμμετέχουν με τον έναν ή τον άλλο τρόπο στα ανταγωνιστικά γεωπολιτικά παιχνίδια και της δικής μας Κυβέρνησης μη εξαιρουμένης- ενώ παράλληλα γνωρίζουν, ανέχονται ή και ενθαρρύνουν τους διακινητές ανθρώπων, αλληλοκατηγορούνται σήμερα για εργαλειοποίηση των μεταναστών και υβριδικές επιχειρήσεις. Σαν αθώοι του αίματος κάνουν πως δεν γνωρίζουν ότι η απελπισία εκατομμυρίων ανθρώπων σε όλο τον κόσμο, η βάρβαρη και η πολύμορφη καπιταλιστική εκμετάλλευση τους σπρώχνουν να εγκαταλείψουν με κάθε τρόπο τις χώρες τους διακινδυνεύοντας ακόμα και τη ζωή τους. Φυσικά και το γνωρίζουν. Γι’ αυτό και παίρνουν τα μέτρα τους για να αντιμετωπίσουν την απειλή, όπως λένε, από τους εκατομμύρια ξεριζωμένους που κυνικά υπολογίζουν ότι θα αυξηθούν τα επόμενα χρόνια εξαιτίας των ιμπεριαλιστικών ανταγωνισμών που οξύνονται σε κάθε γωνιά του χάρτη, αλλά και της φτώχειας των κλιματικών μεταβολών και άλλων.

Τέτοιου είδους, λοιπόν, συμφωνίες αποτελούν στη συνέχεια κομμάτι του παζαριού μεταξύ των ιμπεριαλιστικών κρατών, που, αφού ξεριζώνουν με τις επεμβάσεις εκατομμύρια κόσμο από τις χώρες τους, παζαρεύουν στη συνέχεια πόσους και ποιους θα πάρουν, ανάλογα με τις ανάγκες τους για φθηνό εργατικό δυναμικό. Το είδαμε αυτό να συμβαίνει και στην περίπτωση της Γερμανίας, όπου η ευαισθησία της για τους Σύρους πρόσφυγες εξαντλήθηκε μόλις κάλυψε τις ανάγκες των βιομηχανιών της.

Βέβαια αυτή η ίδια επιλεκτική πολιτική εφαρμόζεται με άλλη ελαστικότητα όταν πρόκειται να προσελκύονται ή να δίνονται άδειες παραμονής και ειδικές βίζες σε πλούσιους επενδυτές ακινήτων και όχι μόνο. Όπως, λοιπόν, και αν τους ονομάζετε είτε παράτυπους, παράνομους, κ.λπ. μετανάστες, δεν αλλάζει η φύση του ζητήματος, γιατί η αιτία της μετανάστευσης είναι η ίδια με την αιτία της προσφυγιάς. Ο ίδιος που βομβαρδίζει ο ίδιος φτιάχνει και τους δουλεμπόρους, πνίγει τους πρόσφυγες στη θάλασσα, δημιουργεί τους άνεργους, μειώνει τα μεροκάματα, διακινεί τα ναρκωτικά, κάνει εμπόριο γυναικών, φτιάχνει τους βομβιστές και το όνομά του είναι κοινό και γνωστό, είναι ο καπιταλισμός. Γι’ αυτό και τέτοιου είδους μέτρα δεν αποτρέπουν, δεν σταματούν το φαινόμενο, παρά μόνο αυξάνουν την εξαθλίωση και τη βαρβαρότητα για τους ξεριζωμένους, αυξάνουν όμως και τον εγκλωβισμό και τις δυσβάστακτες συνέπειες που σηκώνει και ο λαός της χώρας μας.

Δεν είναι εξάλλου τυχαίο ότι το νέο προωθούμενο σύμφωνο για τη μετανάστευση και το άσυλο περιέχει ως βασική κατεύθυνση τέτοιου είδους συμφωνίες, συμφωνίες που προϋποθέτουν τη μετατροπή της χώρας μας σε στρατόπεδο συγκέντρωσης, φυλακή της Ευρωπαϊκής Ένωσης, προκειμένου να υπηρετείται η επιλεκτική και με βαθιά ταξικό περιεχόμενο μεταναστευτική πολιτική της Ευρωπαϊκής Ένωσης ενάντια στους ξεριζωμένους, κρατώντας τους μακριά από τη δυνατότητα να φτάσουν στις χώρες του πραγματικού προορισμού τους.

Όσο βέβαια συνεχίζονται η καταστολή, ο εγκλωβισμός, η ανεξέλεγκτη δράση του FRONTEX στα σύνορα και οι επαναπροωθήσεις, τόσο οι απελπισμένοι άνθρωποι θα πέφτουν στα νύχια των κυκλωμάτων διακινητών και τόσο θα μετράμε ναυάγια στο Αιγαίο και τροχαία κοντά στα χερσαία σύνορα, όπως το πρόσφατο τραγικό πολύνεκρο τροχαίο στην Εγνατία με θύμα επτά ακόμα μετανάστες.

Γι’ αυτόν τον λόγο και βέβαια θα καταψηφίσουμε και τις δύο συμφωνίες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Παπαναστάσης Νικόλαος για την τρίτη και την τέταρτη συμφωνία εκ μέρους του Κομμουνιστικού Κόμματος Ελλάδας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Η θέση μας για την υπό συζήτηση συμφωνία Ελλάδας - Αλβανίας για την ίδρυση του κέντρου επαφής αστυνομικής και τελωνειακής συνεργασίας στην Κακαβιά συνοψίζεται στο ότι αυτή είναι ενταγμένη στο γενικότερο ευρωενωσιακό κατασταλτικό κλίμα που διαχέεται παντού με βάση τις κατευθύνσεις της Ευρωπαϊκής Ένωσης.

Κατά την άποψή μας στόχος είναι ο έλεγχος της εργατικής τάξης και των λαϊκών κινημάτων όλων των λαών. Η επίκληση στη συμφωνία του γενικού όρου της ασφάλειας των δύο χωρών υπακούει στην αντιδραστική πολιτική της Ευρωπαϊκής Ένωσης για την καταπολέμηση των σύγχρονων προκλήσεων και απειλών ασφαλείας, στην οποία έχει ενταχθεί και η γειτονική μας χώρα με την ένταξή της στους νατοϊκούς και ευρωενωσιακούς μηχανισμούς.

Εμείς δεν παραβλέπουμε τα όντως υπαρκτά διασυνοριακά προβλήματα, όπως είναι το οργανωμένο έγκλημα, κάτι που υποτίθεται ότι θα αντιμετωπίσει η ίδρυση του κέντρου επαφής. Οι επιμέρους, όμως, τομείς συνεργασίας, όπως είναι η μετανάστευση, ο εξτρεμισμός και η ριζοσπαστικοποίηση πάντα με το περιεχόμενο που δίνουν σε αυτές τις έννοιες οι αστικές τάξεις, αλλά και η παραδοχή που προκύπτει στο προοίμιο της συμφωνίας σχετικά με τον καθορισμό του κοινού πλαισίου και των προτύπων συνεργασίας σύμφωνα με τις απαιτήσεις και τους κανόνες της Ευρωπαϊκής Ένωσης επιβεβαιώνει ξεκάθαρα τη θέση μας, δηλαδή την πρόθεση ενσωμάτωσης της Αλβανίας στο κατασταλτικό πλαίσιο της Ευρωπαϊκής Ένωσης.

Η άτυπη λειτουργία του υπό συζήτηση κέντρου, καθόσον δεν θα έχει νομική προσωπικότητα, σύμφωνα με το άρθρο 4, η ανταλλαγή πληροφοριών για απειλές δημόσιας τάξης ή ασφάλειας και η συνεργασία με άλλα κέντρα αστυνομικής και τελωνειακής ένταξης, σύμφωνα με το άρθρο 5, η ανταλλαγή πληροφοριών για καταστάσεις έκτακτης ανάγκης ή καταστάσεις που επηρεάζουν τη διεξαγωγή συνοριακού ελέγχου, άρθρο 6, δηλαδή για απεργίες και άλλες εκδηλώσεις των εργαζομένων και του λαού, τα προφορικά αιτήματα πληροφοριών και οι απαντήσεις σε έκτακτες περιπτώσεις, σύμφωνα με το άρθρο 7, καταδεικνύουν πέρα από κάθε αμφισβήτηση πως πρόκειται για μια συμφωνία ίδρυσης ενός ολοκληρωμένου κατασταλτικού μηχανισμού που θα εφαρμόζει τους κανόνες της αστυνομικής μεθοδολογίας χωρίς κανέναν ουσιαστικό πολιτικό έλεγχο.

Κατά τα άλλα η ένταξη στη συμφωνία του σχετικού άρθρου για την προστασία των δεδομένων προσωπικού χαρακτήρα στην ανταλλαγή πληροφοριών του άρθρου 12 δεν παίζει κανέναν άλλο ρόλο παρά μόνο για να ρίξει στάχτη στα μάτια, κατά την λαϊκή έκφραση, και όχι γιατί υπάρχει η πρόθεση διασφάλισης των λαϊκών δικαιωμάτων.

Τώρα όσον αφορά το μνημόνιο κατανόησης μεταξύ του Υπουργείου Προστασίας του Πολίτη και του FRONTEX, με κύρια πρόβλεψη τη φιλοξενία αξιωματικού συνδέσμου στην Ελλάδα, γίνεται φανερό ότι ενισχύεται ακόμη περισσότερο η παρουσία και η δράση του κατασταλτικού αντιδραστικού ευρωενωσιακού οργανισμού στη χώρα μας.

Για το Κομμουνιστικό Κόμμα Ελλάδας η εκχώρηση μέρους της φύλαξης των συνόρων μας στους μηχανισμούς της λυκοσυμμαχίας αποτελεί απαράδεκτο γεγονός και πηγή κινδύνου.

Αυτό γίνεται φανερό από την πρώτη στιγμή δράσης του FRONTEX στην Ελλάδα, ιδιαίτερα μετά την υπογραφή της επαίσχυντης Συμφωνίας Ευρωπαϊκής Ένωσης - Τουρκίας για το προσφυγικό, όταν οι ίδιες οι ελληνικές κυβερνήσεις κάλεσαν τον FRONTEX ως δήθεν ασπίδα στην τουρκική επιθετικότητα και εγγυητή των λεγόμενων «συνόρων της Ευρώπης».

Ο ρόλος του είναι καθαρά υπονομευτικός. Παρουσιάζει τις επαναπροωθήσεις μεταναστών και προσφύγων, τις οποίες η ίδια συντονίζει ή στις οποίες συμμετέχει, ως αποτέλεσμα της δήθεν ασφάλειας που υπάρχει στα θαλάσσια σύνορα μεταξύ Ελλάδας και Τουρκίας. Επιπλέον, υιοθετεί τη νατοϊκή ορολογία για «αμφισβητούμενες θαλάσσιες ζώνες», κάτι που η τουρκική ακτοφυλακή εκμεταλλεύεται και αναπτύσσει τη δήθεν έρευνα και διάσωση με τα δικά της, όμως, χωρικά όρια.

Ο FRONTEX, όμως, δεν λειτουργεί μόνο ως επιτηρητής για τον έλεγχο του εγκλωβισμού των προσφύγων στην Ελλάδα. Επιδιώκει και ευρύτερη επιχειρησιακή δράση. Αναλαμβάνει και ρόλο επιδιαιτητή στις αμφισβητήσεις της Τουρκίας κατά των ελληνικών συνόρων κι αυτό συμβαίνει χωρίς να δίνει ουσιαστικά αναφορά στη χώρα μας, αλλά μόνο στην Ευρωπαϊκή Ένωση.

Η δε ανάπτυξη και δράση του FRONTEX ως αστυνομικού στρατιωτικού οργανισμού καταδίωξης και καταστολής των προσφύγων και των μεταναστών που απελπισμένοι επιχειρούν να προσεγγίσουν την Ευρώπη-φρούριο έχει οδηγήσει στον υγρό τάφο της Μεσογείου χιλιάδες πρόσφυγες. Ο νέος κανονισμός λειτουργίας του FRONTEX, στο ευρύτερο πλαίσιο υλοποίησης του οποίου περιλαμβάνεται και το υπό ψήφιση μνημόνιο κατανόησης, δεν στοχεύει στο να θέσει υπό έλεγχο τις επιχειρησιακές της δράσεις ούτε να σταματήσει τις επαναπροωθήσεις, τα λεγόμενα «push backs», που ξεσήκωσαν την κραυγή των λαών της Ευρώπης. Στόχο έχει τη διεύρυνση ακόμη περισσότερο των δικαιοδοσιών. Αναλαμβάνει αρμοδιότητες για μονομερή ανάληψη δράσης και οργάνωσης επιχειρήσεων, ψευδώς επικαλούμενος τη φύλαξη των λεγόμενων «ευρωπαϊκών συνόρων», παρακάμπτοντας επί της ουσίας το κράτος-μέλος στα σύνορα του οποίου θα γίνονται αυτές οι επιχειρήσεις.

Ούτε, βέβαια, θα δίνει λογαριασμό για ζητήματα που άπτονται της κυριαρχίας των χωρών της Ευρωπαϊκής Ένωσης, όπως το Αιγαίο. Αυτή ακριβώς την κατεύθυνση υπηρετεί και το μνημόνιο κατανόησης για τη φιλοξενία του αστυνομικού συνδέσμου του FRONTEX στην Ελλάδα, που έφερε για κύρωση η Κυβέρνηση. Ακόμα και μέσα από τις τεχνικού χαρακτήρα διατάξεις του μνημονίου καταδεικνύεται ο βαθιά αντιδραστικός χαρακτήρας του FRONTEX ως μηχανισμού καταστολής ενταγμένου στην υπηρεσία των συμφερόντων της Ευρωπαϊκής Ένωσης, που σε καμμία περίπτωση δεν συνάδουν με τα συμφέροντα του λαού και της χώρας μας, αλλά και των άλλων λαών της περιοχής.

Με βάση την τοποθέτησή μας αυτή, καταψηφίζουμε τα προτεινόμενα νομοσχέδια.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο θα πάρει και για τις τέσσερις συμφωνίες ο ειδικός αγορητής από την Ελληνική Λύση κ. Αντώνιος Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ**: Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, προτού ξεκινήσω θα ήθελα να σας κάνω μία ερώτηση και, αν μπορείτε, να μας την απαντήσετε. Τι γίνεται με αυτή την μεταρρύθμιση στην Ελληνική Αστυνομία την οποία εξαγγείλατε; Θα θέλαμε να ακούσουμε σε ποιο στάδιο βρίσκεται αμέσως μετά το αιματηρό επεισόδιο στο Πέραμα. Γιατί αυτό το οποίο πρέπει να έχουμε κατά νου είναι ότι η Ελληνική Αστυνομία είναι ένας ζωντανός οργανισμός, ο οποίος θέλει σωστή οργάνωση, σωστή εκπαίδευση και οι εντολές οι οποίες θα δίνονται να είναι απλές και υλοποιήσιμες, κατανοητές. Καταλαβαίνετε τώρα τι λέω.

Κυρίες και κύριοι συνάδελφοι, μιας και είπαν και οι προηγούμενοι συνάδελφοι για την πανδημία, η πανδημία καλπάζει. Και θέλω να πω, κύριε Υπουργέ, και να το μεταφέρετε στην Κυβέρνηση και το Υπουργείο Υγείας, ότι τα «παραμύθια» που έλεγε μέχρι τώρα πρέπει να τα σταματήσει. Πρέπει να ξεκινήσει, έστω και αργά -δεν έχει να κάνει- με τις προσλήψεις υγειονομικού προσωπικού, εκπαιδευμένου για το αντικείμενο για το οποίο τις θέλει. Αυτό είναι το πρώτο.

Δεύτερο, η πρωτοβάθμια φροντίδα υγείας πρέπει να γίνει πρωτοβάθμια στο μυαλό του Υπουργείου Υγείας. Πρέπει από εκεί να ξεκινήσουμε, διότι είμαστε πάρα πολύ πίσω.

Τρίτο, όχι πλέον ΜΕΘ «μαϊμού». Ας αφήσουμε τα παραμύθια, γιατί μέχρι τώρα αποδείχθηκε ότι από τις χίλιες εκατό, χίλιες διακόσιες, χίλιες τριακόσιες ΜΕΘ -όσες ΜΕΘ έλεγε ο κάθε ειδικός αξιωματούχος και μη- τελικά πάνω από τις πεντακόσιες ήταν «μαϊμού». Άρα, λοιπόν, χάσαμε ανθρώπους από τέτοια πράγματα.

Αν θέλετε, ακούστε την άποψή μας. Αυτοί οι υγειονομικοί, οι ήρωες των πρώτων μηνών, οι οποίοι είναι σε αναστολή και είναι και ειδικοί σε πάρα πολλές περιπτώσεις για τον COVID, πρέπει να επανέλθουν με rapid test καθημερινά. Αυτά νομίζω ότι μπορούν να λυθούν.

Ένα άλλο το οποίο θέλω να πω είναι το εξής. Ντράπηκα πραγματικά σήμερα το πρωί για τις απίστευτες δηλώσεις του Μητροπολίτη Δωδώνης, ο οποίος είπε: «Όργανα του σατανά οι ανεμβολίαστοι ιερείς». «Θέλουν κρέμασμα». «Όπου δεν πίπτει λόγος πίπτει ράβδος». Είναι πράγματα που δεν μπορεί να τα λέει ένας ιεράρχης.

Να μας κάνουν τη χάρη να μιλούν μόνο οι γιατροί. Μερικοί που έρχονται για να πάρουν δύο-τρία λεπτά δημοσιότητας λένε τις εξυπνάδες τους.

Περνάω τώρα στις τέσσερις κυρώσεις. Οι δύο πρώτες είναι κυρώσεις πρωτοκόλλων μεταξύ Ελλάδας - Σερβίας και Ελλάδας - Μαυροβουνίου για επανεισδοχή των πολιτών οι οποίοι δεν έχουν άδεια στις χώρες τους.

Η συμφωνία επανεισδοχής μεταξύ Ευρωπαϊκής Κοινότητας και Σερβίας, κύριε Υπουργέ, τέθηκε σε εφαρμογή και σε ισχύ από το 2007, αμέσως δηλαδή μετά τον διαμελισμό της πρώην Γιουγκοσλαβίας. Καταλαβαίνουμε όλοι τι σήμαινε αυτό. Όμως, τώρα επικαιροποιείται.

Η συμφωνία της Ευρωπαϊκής Ένωσης, την οποία υπογράψατε, κύριοι του ΣΥΡΙΖΑ, έλεγε ότι πρέπει η Ελλάδα να είναι χώρα επανεισδοχής όλων των πολιτών τρίτων χωρών, όλων των παράνομων μεταναστών δηλαδή, αυτό που έλεγε η κ. Τασία Χριστοδουλοπούλου το 2015, ότι έρχονται και ή λιάζονται ή φεύγουν. Πόσοι είναι αυτοί; Είναι εκατοντάδες χιλιάδες; Είναι ένα, ενάμισι, δύο εκατομμύρια; Πόσοι είναι αυτοί οι οποίοι πέρασαν από την πατρίδα μας και έφυγαν, είτε στις βαλκανικές χώρες είτε στις χώρες του Βίσεγκραντ είτε στις χώρες της Κεντρικής και Βόρειας Ευρώπης; Αυτοί, λοιπόν, οι άνθρωποι δεν είναι δυνατόν να επιστρέψουν στην πατρίδα μας.

Με αυτό το πρωτόκολλο επανεισδεχόμαστε όλους αυτούς οι οποίοι παράνομα πέρασαν από την πατρίδα μας, ήρθαν δηλαδή σαν παράνομοι μετανάστες. Θυμόμαστε τι γινότανε στα σύνορα με τα Σκόπια. Θυμόμαστε τι γινόταν όταν έφευγαν προς τη Βόρεια και Κεντρική Ευρώπη και τώρα όσους δεν θέλουν θα μας τους επιστρέψουν. Νομίζω ότι κανένας λογικός άνθρωπος δεν μπορεί να ψηφίσει τέτοιου είδους νομοσχέδια. Αυτοί οι οποίοι έφυγαν θα παραμείνουν εκεί ή θα επιστρέψουν στις χώρες τους. Έχουμε που έχουμε τα βάσανα με τους δικούς μας. Το ίδιο ακριβώς είναι και για το Μαυροβούνιο.

Όχι, λοιπόν, και στις δύο αυτές κυρώσεις συμφωνιών, δηλαδή μεταξύ Ελλάδας - Σερβίας και Ελλάδας - Μαυροβουνίου για επανεισδοχή πολιτών τρίτων χωρών.

Πάμε τώρα στις δύο άλλες κυρώσεις, την κύρωση συμφωνίας μεταξύ Ελλάδας και Συμβουλίου των Υπουργών της Αλβανίας, σχετικά με την ίδρυση και λειτουργία κέντρου με σκοπό την αστυνομική και τελωνειακή συνεργασία που υπεγράφη στην Κακαβιά τον Γενάρη του 2021.

Εν πρώτοις, σαν μία απλή ανάγνωση, θα έλεγε κανείς ότι είναι προς τη σωστή κατεύθυνση. Θα φτιαχτεί ένα συνοριακό φυλάκιο, ένα κέντρο, το οποίο θα έχει Έλληνες και Αλβανούς ειδικούς, τελωνειακούς, εφοριακούς, διοικητικούς υπαλλήλους, οι οποίοι θα ελέγχουν κατά κύριο λόγο αυτά τα οποία λέγαμε πολλές φορές, την τρομοκρατία, την καταπολέμηση του οργανωμένου εγκλήματος, την παράνομη μετανάστευση, τη διακίνηση ναρκωτικών.

Εδώ, όμως, οι αλβανικές αρχές, κύριε Υπουργέ, κυρίες και κύριοι συνάδελφοι, δεν μπορούν να συνεργαστούν με τις ελληνικές. Δεν μπορούν να συνεργαστούν ούτε μεταξύ τους φαίνεται.

Είδαμε την περίπτωση Κατσίφα. Δηλαδή, η αλβανική δικαιοσύνη μπορεί να συνεργαστεί με την ελληνική δικαιοσύνη για θέματα τα οποία αφορούν Αλβανούς πολίτες ή Έλληνες πολίτες οι οποίοι θα έχουν κάποιο πρόβλημα, κάποιο έγκλημα μικρό ή μεγάλο, δεν έχει σημασία, στην Αλβανία;

Δεν βλέπουμε τη συμπεριφορά προς τα αδέλφια μας τους Βορειοηπειρώτες; Δεν βλέπουμε τη δήμευση των περιουσιών τους; Δεν βλέπουμε όλα αυτά που γίνονται, που επιτρέπουν το πλιάτσικο, που έρχονται οι Αλβανοί οι παράνομοι στα χωριά του Ζαγορίου, στα χωριά των Ιωαννίνων, της Πρεβέζης, πλιατσικολογούν και σηκώνονται και φεύγουν και ξαναπερνάνε πάλι για να κρυφτούν μέσα σε αλβανικό έδαφος;

Τώρα σχετικά με αυτό το γραφείο. Το άρθρο 10 -και πρέπει να το δούμε αυτό το πράγμα, γιατί άλλα μας είπε ο Υπουργός- αναφέρει ότι η Ελλάδα θα μεριμνήσει για τον εξοπλισμό γραφείου του κέντρου, ενώ τα λειτουργικά έξοδα, συντήρηση, ρεύμα, θέρμανση κλ.π., θα καλύπτονται από την Αλβανία. Εδώ, άμα διαβάσει κανείς την έκθεση του Γενικού Λογιστηρίου του Κράτους στην παράγραφο 4β θα δείτε ότι θα απαιτηθούν 150.000 ευρώ για τον εξοπλισμό γραφείων και στην παράγραφο 4α 70.000 ευρώ για την αντιμετώπιση κόστους ανακαίνισης του χώρου, εσωτερικού και εξωτερικού, όπου θα στεγαστεί το κέντρο. Τελικά τι ισχύει; Ισχύει ότι εμείς θα έχουμε το ένα και οι Αλβανοί το άλλο ή εμείς θα τα έχουμε όλα, θα πληρώσουμε τα πάντα και οι Αλβανοί θα έρθουν να κάνουν εδώ πέρα αυτό το οποίο θέλουν να κάνουν;

Και σε αυτή την κύρωση της συμφωνίας μεταξύ της Κυβέρνησης της Ελληνικής Δημοκρατίας και της Αλβανίας για το κέντρο αυτό με σκοπό την αστυνομική και τελωνειακή συνεργασία, η Ελληνική Λύση ψηφίζει αρνητικά.

Θα ήθελα να πω για την Αλβανία, κύριε Υπουργέ, κυρίες και κύριοι συνάδελφοι, ότι την περασμένη εβδομάδα έγινε διάβημα της Αθήνας στα Τίρανα για τον Αλβανό Πρόεδρο που πήγε σε έκθεση για τη δήθεν γενοκτονία των Τσάμηδων. Στην έκθεση υπήρχαν χάρτες, φωτογραφικό υλικό και μιλούσαν ακόμα και για υποτιθέμενη κατοχή αλβανικών εδαφών από την Ελλάδα. Αυτοί οι χάρτες και οι φωτογραφίες έχουν αναρτηθεί και έξω από το Προεδρικό Μέγαρο. Εάν μπορεί να γίνει κάποια συνεργασία με αυτούς που κυβερνούν εκεί στην Αλβανία, νομίζω ότι μόνο εσείς μπορείτε να το δείτε αυτό το μπορεί αυτό το πράγμα.

Και τέλος, όσον αφορά την κύρωση του μνημονίου κατανόησης μεταξύ του Υπουργείου Προστασίας του Πολίτη και του Ευρωπαϊκού Οργανισμού Συνοριοφυλακής και Ακτοφυλακής (FRONTEX) για την φιλοξενία Αξιωματικού Συνδέσμου στην Ελληνική Δημοκρατία, είναι πράγματι μία διεθνής υποχρέωση της χώρας μας που απορρέει από το άρθρο 31 του κανονισμού 1896/2019 της Ευρωπαϊκής Ένωσης, ο οποίος διαθέτει άμεση ισχύ στα κράτη-μέλη της Ευρωπαϊκής Ένωσης όπως η Ελλάδα.

Κατ’ αρχάς, πρέπει να πούμε ότι η Ελλάδα, κύριε Υπουργέ, και το γνωρίζετε πάρα πολύ καλά, είναι η μοναδική χώρα στην οποία ήρθαν οι μονάδες ταχείας επέμβασης της αστυνόμευσης της Ευρωπαϊκής Ένωσης, του FRONTEX δηλαδή, και μέχρι στιγμής δεν έχουν αποδώσει τα αναμενόμενα. Δεν είδαμε ποτέ τον επικεφαλής του FRONTEX εδώ να λέει την πραγματικότητα που συμβαίνει είτε στο Αιγαίο είτε στα βορειοανατολικά σύνορά μας με την Τουρκία, στις Καστανιές και σε όλο τον Έβρο ποταμό, αλλά και προς την Βουλγαρία και Σκόπια, διότι κι εκεί έχουμε ροές από πάνω προς τα κάτω, από Βορρά προς Νότο.

Άρα, λοιπόν, μέχρι στιγμής η παρουσία του FRONTEX εδώ στην Ελλάδα έχει περάσει σχεδόν απαρατήρητη. Έρχονται, κάθονται, βάζουν τα γυαλιά ηλίου, παίρνουν τα λεφτουδάκια τους και νομίζουν ότι φυλούν τα σύνορα. Αν δεν υπήρχε η Ελληνική Ακτοφυλακή και οι ελληνικές Ένοπλες Δυνάμεις, η Συνοριοφυλακή, δεν θα φύλαγαν τίποτα.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Μυλωνάκη.

**ΑΝΤΩΝΙΟΣ ΜΥΛΩΝΑΚΗΣ:** Βεβαίως. Ολοκληρώνω, κύριε Πρόεδρε.

Η Ευρωπαϊκή Ένωση δεν έχει επιβάλει καμμία κύρωση στην Τουρκία σύμφωνα με αυτά τα οποία υποτίθεται της λέει ο FRONTEX.

Άρα, λοιπόν, αυτό το οποίο θέλετε να φέρετε, τοποθέτηση Αξιωματικού Συνδέσμου ο οποίος θα μπαίνει στα Υπουργεία, θα ελέγχει, θα έχει την όλη διακυβέρνηση του FRONTEX, νομίζω ότι πρέπει να μας βρίσκει όλους αντίθετους. Και σε αυτή την συμφωνία η Ελληνική Λύση λέει όχι.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Κλείνουμε με τη συνάδελφο κ. Φωτεινή Μπακαδήμα από το ΜέΡΑ25.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχουμε τέσσερις συμβάσεις που φέρνει προς κύρωση το Υπουργείο Προστασίας του Πολίτη με τη Σερβία, το Μαυροβούνιο, την Αλβανία και τον FRONTEX.

Ξεκινώντας οφείλω να σημειώσω ότι οι συμφωνίες με τη Σερβία και το Μαυροβούνιο είναι δύο πανομοιότυπες συμφωνίες και αποτελούν προσθήκη στις πολλές παρόμοιες συμφωνίες επανεισδοχής που έχει συνάψει η Ευρωπαϊκή Ένωση με γειτονικές χώρες ώστε να οικοδομήσει την Ευρώπη φρούριο.

Οι απάνθρωπες τακτικές που χρησιμοποιούνται στα σύνορα της Ένωσης καθώς και η στρατηγική μεταφοράς της αποτροπής στις γειτονικές μας χώρες σχολιάζονται καθημερινά, όχι μόνο από εμάς, όχι μόνο από τα κόμματα της Αντιπολίτευσης, αλλά από κάθε σκεπτόμενο δημοκράτη που κατανοεί και βλέπει πως, δυστυχώς, ο ανθρωπισμός τείνει να εξαφανιστεί από τη σημερινή Ευρωπαϊκή Ένωση.

Δυστυχώς, η πολιτική αποτροπής δεν περιορίζεται πλέον μόνο στα δραστικά μέτρα που στόχο έχουν να σταματήσουν οι παράτυπες αφίξεις. Μετανάστες και πρόσφυγες αποβάλλονται παράνομα από τη Βουλγαρία, την Ελλάδα και την Ισπανία χωρίς πρόσβαση σε διαδικασίες ασύλου και συχνά με τρόπους που τους θέτουν σε σοβαρό κίνδυνο. Υποβάλλονται σε κακομεταχείριση και πολλές χώρες χρησιμοποιούν την απειλή της παρατεταμένης κράτησης ως μέσο αποτροπής για όσους σκέφτονταν να έρθουν στην Ευρώπη.

Την ίδια στιγμή, η πολιτική αυτή της αποτροπής έχει ως στόχο τη δημιουργία μιας νεκρής ζώνης. Εξάλλου, αυτόν τον σκοπό εξυπηρετούν οι συμφωνίες αυτού του τύπου. Η Ευρωπαϊκή Ένωση και τα κράτη μέλη της έχουν χρηματοδοτήσει κέντρα υποδοχής και κράτησης μεταναστών και προσφύγων σε χώρες όπου ανακύπτουν καθημερινά σοβαρές ανησυχίες για την πρόσβαση των κρατουμένων σε διαδικασίες ασύλου, όπως είναι η Τουρκία και η Ουκρανία.

Ως ΜέΡΑ25, έχουμε πολλές φορές τοποθετηθεί ενάντια σε αυτές τις πρακτικές που δεν εξυπηρετούν κανέναν άλλο σκοπό από την ανάγκη που έχει η Νέα Δημοκρατία να ακουμπήσει στην πλάτη συντροφικά και συναδελφικά και με αγάπη και τρυφερότητα ένα ακροατήριο που θεωρεί ότι το χάνει και αποτελεί μία σοβαρή εκλογική δεξαμενή της. Όπως και κάθε άλλη φορά, λοιπόν, έτσι και την παρούσα, εμείς θα σταθούμε απέναντι σε πρακτικές που ωθούν τη χώρα μας στην υιοθέτηση μιας μισανθρωπικής τακτικής, γι’ αυτό και θα την καταψηφίσουμε.

Περνώ γρήγορα τη Συμφωνία με την Αλβανία. Είναι μία συμφωνία που αφορά την ίδρυση και τη λειτουργία κέντρου με σκοπό την αστυνομική και τελωνειακή συνεργασία και αποτελείται από δεκαοκτώ άρθρα, με σκοπό την αντιμετώπιση του διασυνοριακού εγκλήματος, της παράνομης μετανάστευσης, της παράνομης διακίνησης ναρκωτικών, του οργανωμένου εγκλήματος και λοιπών εγκληματικών δραστηριοτήτων. Το συγκεκριμένο κέντρο θα δημιουργηθεί, θα οργανωθεί και θα λειτουργεί επί ελληνικού εδάφους στο συνοριακό σημείο διέλευσης Κακαβιά. Το δε προσωπικό θα προέρχεται και από τις δύο χώρες.

Δεν αμφισβητεί κανείς την αναγκαιότητα αντιμετώπισης του διασυνοριακού και ειδικά του οργανωμένου εγκλήματος ή και των άλλων μορφών εγκληματικής δραστηριότητας. Εξάλλου, δεν είναι λίγες οι περιπτώσεις που μαθαίνουμε και ενημερωνόμαστε για συνέργειες και κοινή δράση εγκληματικών οργανώσεων με πεδίο δράσης και τις δύο χώρες. Ωστόσο είναι τουλάχιστον προβληματική η συμπερίληψη με αυτές τις δραστηριότητες μιας αόριστης και γενικόλογης παράνομης μετανάστευσης.

Επιπλέον, θεωρούμε πως ανακύπτει σημαντικό ζήτημα προστασίας προσωπικών δεδομένων, η οποία δεν φαίνεται να διασφαλίζεται χωρίς αστερίσκους μέσα στη σύμβαση. Γι’ αυτό και θα ψηφίσουμε «παρών» στη συγκεκριμένη.

Κλείνω με την τέταρτη συμφωνία, αυτή με τον FRONTEX, η οποία αποτελείται από δεκαπέντε άρθρα και αφορά τη φιλοξενία Αξιωματικού Συνδέσμου του FRONTEX στην Ελληνική Δημοκρατία. Στην ουσία αποτελεί εφαρμοστική της απαράδεκτης και παράνομης κατά το Διεθνές Δίκαιο Συμφωνίας Ευρωπαϊκής Ένωσης - Τουρκίας την οποία συνομολόγησε η τότε κυβέρνηση του ΣΥΡΙΖΑ το 2016, με την οποία η Τουρκία βαφτίστηκε «ασφαλής χώρα» και μετέτρεψε την Ελλάδα, τη χώρα μας, σε δήθεν ασπίδα της Ευρώπης, αλλά στην πράξη σε μία αχανή αποθήκη ψυχών.

Πάγια θέση του ΜέΡΑ25 είναι η καταγγελία αυτής της κατάπτυστης συμφωνίας και η αναγγελία άσκησης βέτο στον προϋπολογισμό της ΕΕ, έως ότου η Ένωση συμφωνήσει στην ισοκατανομή των αιτούντων άσυλο και στο άνοιγμα των συνόρων εντός της ΕΕ.

Ως ΜέΡΑ25, επίσης, έχουμε προτείνει μία σειρά μέτρων που αφορούν την ένταξη, αλλά και την ισοκατανομή και τη διαχείριση του προσφυγικού ζητήματος, που είναι, πραγματικά, φλέγον ζήτημα της εποχής μας.

Από το σύνολο των τοποθετήσεων και των δικών μου και των συνοδοιπόρων του ΜέΡΑ25 όλο αυτό το διάστημα εντός και εκτός Βουλής, είναι εύλογη και αναμενόμενη η στάση μας, καθώς και η καταψήφιση της τέταρτης συμφωνίας.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τώρα θα προχωρήσουμε ανάστροφα. Από το ΜέΡΑ25 δεν είναι κάποιος παρών. Από την Ελληνική Λύση το ίδιο. Από το Κομμουνιστικό Κόμμα μίλησε ο κ. Παπαναστάσης. Ο κ. Καμίνης είναι εδώ;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ήταν εδώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Αν θέλει, θα μιλήσει στη θέση του κ. Σκανδαλίδη.

Τον λόγο έχει ο κ. Παπαηλιού για πέντε λεπτά.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα είμαι εξαιρετικά σύντομος και θα κάνω μόνο μερικές παρατηρήσεις, πρώτον, σε σχέση με τη γενική κατάσταση που επικρατεί στη χώρα σήμερα και, δεύτερον, σε σχέση με τις υπό κύρωση συμφωνίες τις οποίες, όπως είπαν και οι εισηγητές μας, θα ψηφίσουμε.

Είναι γεγονός ότι η χώρα βιώνει σήμερα μια υγειονομική κρίση, η οποία είναι και διεθνής. Όμως η κατάσταση στον τομέα της υγείας στη χώρα μας επιδεινώνεται συνεχώς και για αυτό ευθύνεται η Κυβέρνηση, η οποία δεν εκμεταλλεύτηκε τον χρόνο που είχε, πρώτον, προκειμένου να θωρακίσει το Εθνικό Σύστημα Υγείας και, δεύτερον, προκειμένου να ενισχύσει -ίσως και να αναδιαμορφώσει- την πρωτοβάθμια φροντίδα υγείας που αποτελεί έναν τοίχο για την είσοδο των ασθενούντων με COVID στα νοσοκομεία, τα οποία πλέον είναι υπερπλήρη και δεν υπάρχουν ΜΕΘ. Και όπως ειπώθηκε από επίσημα χείλη -ιατρικά εννοώ, αλλά όχι μόνο- πολλές ΜΕΘ στήθηκαν χωρίς προδιαγραφές με τρόπο που δεν είναι ΜΕΘ, με αποτέλεσμα να έχουμε αύξηση και του αριθμού των θανάτων, του αριθμού των διασωληνωμένων εκτός ΜΕΘ και του αριθμού των κρουσμάτων και κυρίως μία χαώδη κατάσταση στα νοσοκομεία, τα οποία, δυστυχώς, κύριοι της Κυβέρνησης, έχουν μετατραπεί σε νοσοκομεία μιας νόσου, με αποτέλεσμα οι άλλες παθήσεις που δεν έχουν εξαλειφθεί, να μην αντιμετωπίζονται και έτσι να αυξάνεται ο αριθμός των θανάτων και γενικότερα να διαμορφώνεται μια κατάσταση η οποία, ενισχύει τον τομέα της υγείας αυτός είναι, εξάλλου, ο προσανατολισμός της ΝΔ.

Πέραν, όμως, της υγειονομικής κρίσης υπάρχει και η οικονομική κρίση. Και χθες με τη συζήτηση σε επίπεδο αρχηγών κομμάτων αναδείχτηκε κυρίως το γεγονός ότι η ακρίβεια είναι εκείνη η οποία πλήττει τη μεγάλη κοινωνική πλειοψηφία. Και η ακρίβεια είναι εκείνη η οποία δεν έχει τη διεθνή διάσταση που θελήσατε να δώσετε, αλλά έχει ως αιτία την πολιτική που ακολουθεί η Κυβέρνηση και η οποία, όπως φάνηκε από την ομιλία του Πρωθυπουργού, δεν αντιμετωπίζεται, αλλά αφήνεται, όπως λέτε συνεχώς, στην αγορά. Δηλαδή, αφήνεται στο έλεος της αγοράς μία κατάσταση η οποία δημιουργεί τεράστια προβλήματα, πρόβλημα επιβίωσης στα νοικοκυριά και στις επιχειρήσεις.

Τώρα, ως προς τις υπό κύρωση συμφωνίες θα ήθελα να πω ότι χωρίς αμφιβολία το διασυνοριακό έγκλημα, ειδικά υπό τη μορφή του οργανωμένου εγκλήματος, πρέπει να αντιμετωπιστεί. Γι’ αυτό χρειάζονται διεθνείς συνεργασίες οι οποίες ειδικά με όμορες χώρες, είναι απαραίτητες, πράγμα που περιλαμβάνεται -ανεξαρτήτως λεπτομερειών- στις υπό κύρωση συμφωνίες με την Αλβανία, τη Σερβία, το Μαυροβούνιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η άλλη διάσταση, η οποία συνδέεται με τις προσφυγικές-μεταναστευτικές ροές, χρειάζεται ιδιαίτερη προσοχή, διότι είναι απαραίτητη η τήρηση των διεθνών κανόνων και κυρίως ο σεβασμός των ανθρωπίνων δικαιωμάτων, τα οποία πρέπει να τηρούνται απαρέγκλιτα και να γίνονται σεβαστά και από την ελληνική πολιτεία, κάτι που δεν γίνεται πάντα. Εν πάση περιπτώσει, θα έλεγα ότι τα ανθρώπινα δικαιώματα και ο σεβασμός στο Διεθνές Δίκαιο είναι η σημαία της ελληνικής πολιτείας έναντι της επιθετικής πολιτικής που ασκεί η Τουρκία. Γι’ αυτό πρέπει να είμαστε ιδιαίτερα προσεκτικοί ως προς αυτό.

Και κάτι τελευταίο. Η εργαλειοποίηση από πλευράς Τουρκίας των μεταναστευτικών, προσφυγικών ροών είναι εκείνη η οποία έχει καταδικαστεί στα λόγια, θα έλεγα, από πλευράς Ευρωπαϊκής Ένωσης, διότι βλέπουμε δύο μέτρα και δύο σταθμά. Η εργαλειοποίηση ροών τέτοιου είδους από τη Λευκορωσία επιφέρει συνέπειες στη Λευκορωσία. Δυστυχώς, το ίδιο δεν γίνεται με την Τουρκία.

Από την άλλη πλευρά, πρέπει να τονίσουμε ότι η Ευρωπαϊκή Ένωση δεν είναι και δεν πρέπει να θεωρείται κάτι διαφορετικό από εμάς. Η Ελλάδα μετέχει στην Ευρωπαϊκή Ένωση με όλα τα δικαιώματα που της παρέχουν οι συνθήκες. Συνεπώς, η χώρα μας πρέπει να διαπραγματεύεται με αυτούς οι οποίοι στην Ευρωπαϊκή Ένωση προσπαθούν να επιβάλλουν τις πολιτικές τους, προασπίζοντας τα δικά της εθνικά συμφέροντα.

Προς αυτήν την κατεύθυνση, λοιπόν, πρέπει να πορευθεί και η ελληνική Κυβέρνηση και η ελληνική πολιτεία, ούτως ώστε το προσφυγικό-μεταναστευτικό θέμα, που είναι ζέον θέμα για την Ελλάδα, αλλά και για άλλες χώρες της Ευρωπαϊκής Ένωσης, να αντιμετωπιστεί με επιτυχία, παρά το γεγονός ότι είναι ένα ζήτημα που συνδέεται με επιθέσεις οι οποίες έχουν γίνει ακόμα και από ευρωπαϊκές χώρες σε τρίτες χώρες.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παπαηλιού, ολοκληρώστε σας παρακαλώ.

**ΓΕΩΡΓΙΟΣ ΠΑΠΑΗΛΙΟΥ:** Τελειώνω, κύριε Πρόεδρε.

Επιπλέον θα ήθελα να πω είναι ότι -και αυτό νομίζω ότι έχει μεγαλύτερη σημασία- οι προσφυγικές-μεταναστευτικές ροές δεν πρόκειται να σταματήσουν. Εξάλλου, η ιστορία της ανθρωπότητας είναι ιστορία μετακίνησης πληθυσμών. Και η κλιματική κρίση, αλλά και άλλοι λόγοι, ενδεικτικά η φτώχεια κ.λπ. οδηγούν σε τέτοιου είδους ροές.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Θεοχάρης Θεοχάρης από τη Νέα Δημοκρατία.

Τον λόγο μετά θα πάρει ο κύριος Υπουργός και θα ολοκληρωθεί η συζήτηση.

Ορίστε, κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας ευχαριστώ πολύ, κύριε Πρόεδρε.

Αν και στεναχωριέμαι που σε μια τέτοιου είδους κύρωση σαν τη σημερινή, αυτονόητη, θα έλεγα, αναγκαζόμαστε οι Κοινοβουλευτικοί Εκπρόσωποι να μιλήσουμε, αναγκαζόμαστε ν’ ακούμε εισηγητές οι οποίοι διαφωνούν. Δεν μπορώ να το κατανοήσω αυτό, τουλάχιστον, στον τρόπο με τον οποίο αντιλαμβανόμαστε εμείς στη Νέα Δημοκρατία την πολιτική.

Διότι όλο και περισσότερο, κυρίες και κύριοι συνάδελφοι, γίνεται φανερό πως δεν αναμετρώνται ιδεολογικές κατευθύνσεις Αριστερά ή Δεξιά σε αυτό εδώ το Κοινοβούλιο, σ’ αυτήν εδώ την κοινοβουλευτική περίοδο. Μοιάζει να αναμετριέται η ηθική της πεποίθησης με την ηθική της ευθύνης. Μοιάζει, δηλαδή, να έχουμε από τη μια μεριά μια Αντιπολίτευση, η οποία είναι σίγουρη για όλα, τα ξέρει όλα, έχει απαντήσεις για τα πάντα και με αυτό δικαιολογεί κάθε είδους κριτική, να βλέπει αποτυχία παντού, για παράδειγμα -ή όταν κυβερνούσε ο ΣΥΡΙΖΑ να υπάρχει επιτυχία παντού, έστω και αν η πολιτική γινόταν με πολιτικές κωλοτούμπες- και από την άλλη, μοιάζει να έχουμε μια Κυβέρνηση, η οποία αναγνωρίζει ότι είμαστε μπροστά σε έναν κόσμο δυναμικό που αλλάζει, όπου οι κρίσεις έρχονται κατά κύματα, που σχεδόν κανείς κουράζεται απλώς να τις αναφέρει.

Να μιλήσει για γεωστρατηγικά; Να μιλήσει για μεταναστευτικό; Να μιλήσει για πανδημία; Να μιλήσει για οικονομική κρίση, για τις ανατιμήσεις; Δεν προλαβαίνεις καν να σκεφτείς πώς θα τις αντιμετωπίσεις. Και σε κάθε μία από αυτές τις κρίσεις, η συνταγή της Κυβέρνησης είναι μία. Αναγνωρίζει τη φύση της. Μιλάει με τους ειδικούς που μπορούν να αναλύσουν και να ξεδιαλύνουν τους τρόπους αντιμετώπισης και αναγνωρίζει ότι η κατάσταση είναι δυναμική, που σημαίνει ότι τα μέτρα είναι και αυτά δυναμικά και εξελισσόμενα, ανάλογα με το πώς τα διάφορα κύματα εμφανίζονται σε κάθε μία από αυτές τις κρίσεις.

Και βέβαια, ακούμε και την κριτική ότι αυτός ο δυναμισμός είναι έλλειψη σχεδίου, δηλαδή το να προσθέσεις ή να αφαιρέσεις μέτρα ανάλογα με το αν η παλίρροια σηκώνει το νερό ή το χαμηλώνει, αυτό θεωρείται έλλειψη σχεδίου. Το ανάποδο είναι. Είναι αναγνώριση του μεγέθους καθεμιάς από αυτές τις κρίσεις και είναι αναγνώριση ότι πρέπει να αλλάζουμε τη μεθοδολογία της αντιμετώπισης ανάλογα με το συγκεκριμένο σημείο, τη συγκεκριμένη φάση την οποία πρέπει να αντιμετωπίσουμε.

Έχουμε σήμερα μπροστά μας, για παράδειγμα, τέσσερις συμφωνίες, δύο για την επανεισδοχή, μία για τη FRONTEX και μία για το Γραφείο Συνεργασίας με την Αλβανία. Δεν είναι το μόνο γραφείο συνεργασίας, το οποίο συνεργαζόμαστε. Έχουμε και διμερή, όπως με τη Βουλγαρία και τριμερή, τα οποία είναι ήδη σε λειτουργία. Και τώρα, αυτό το γραφείο συνεργασίας είναι πάρα πολύ σημαντικό.

Πρώτα απ’ όλα, αυτές οι συμφωνίες είναι συμφωνίες τις οποίες φέρνει το Υπουργείο Προστασίας του Πολίτη, ακριβώς, γιατί θεωρεί ότι πρέπει να έχουμε μία αστυνομία η οποία να είναι λειτουργική, κοντά στον πολίτη και εξωστρεφής, η οποία να συνεργάζεται, να παίρνει πληροφορίες, να δίνει πληροφορίες, δεν φοβάται τη συνεργασία και προχωρά μπροστά.

Συγχρόνως, η Κυβέρνηση υλοποιεί ένα μεταναστευτικό με στρατηγική, από τη μια μεριά -γι’ αυτό έχουμε εθνική στρατηγική για το μεταναστευτικό για πρώτη φορά- και με ανθρώπινο πρόσωπο από την άλλη. Δεν μπορεί να ακούμε κριτική, κύριοι της Ελληνικής Λύσης, ότι οι συμφωνίες επανεισδοχής είναι συμφωνίες, οι οποίες δυσκολεύουν το μεταναστευτικό. Δεν νοείται ότι θα μπορέσεις να επιστρέψεις ανθρώπους πίσω στη χώρα από την οποία ήρθαν αν δεν έχεις συμφωνίες επανεισδοχής. Θα έπρεπε και με τα δύο χέρια να ψηφίσετε και να είναι διπλή η ψήφος σας γι’ αυτές τις δύο συμφωνίες, τουλάχιστον.

Το μεταναστευτικό με ανθρώπινο πρόσωπο έχει συγκεκριμένα βήματα υλοποίησης. Πρώτα, πρώτα, αποτροπή. Και η αποτροπή γίνεται με μείωση θανάτων, με ανθρώπινο πρόσωπο. Θυμάστε το 2015, που τότε αφήναμε τα πάντα ελεύθερα και που δεν υπήρχαν σύνορα στη θάλασσα, που οι θάνατοι είχα φτάσει να γίνονται ακόμα και εικαστικό ζήτημα; Έχουμε αυτήν την κατάσταση σήμερα; Όχι, διότι ο τρόπος με τον οποίον το αντιμετωπίζουμε μειώνει τους θανάτους και μειώνει τα θύματα, μειώνει τη μιζέρια.

Όσον αφορά στη συνεργασία με τον FRONTEX, η Κυβέρνηση δεν φοβάται τη συνεργασία μαζί του. Δεν ισχύει αυτό για όλες τις ευρωπαϊκές χώρες. Το παρατηρήσαμε -νομίζω- όσοι ξέρουμε. Μπορούμε να διαβάζουμε. Η απάντηση σε αστήρικτες κατηγορίες για push-backs και οτιδήποτε άλλο είναι ακριβώς η συνεργασία με τον FRONTEX, γιατί ο FRONTEX είναι και αυτός ένας εγγυητής των σωστών, ορθών πρακτικών της χώρας μας.

Ανθρώπινες δομές. Αυτοί που τελικά έρχονται και φτάνουν στη χώρα μας πρέπει να έχουν ανθρώπινη αντιμετώπιση. Και αυτό έχει γίνει. Και αυτό πρέπει να γίνεται, συγχρόνως, χωρίς μεγάλη πίεση στους δήμους. Οι δήμοι είναι αυτοί οι οποίοι αντιμετωπίζουν τα πράγματα και με χρηματοδότηση -σωστά- και χωρίς αυτή την πίεση, να είναι συμπιεσμένοι σε έναν δήμο πάρα πολλοί μετανάστες.

Επίσης, έχουμε ταχύτητα στο άσυλο, ώστε να παίρνουν τις απαντήσεις που πρέπει αυτοί οι άνθρωποι με ανθρώπινο τρόπο, με σεβασμό. Εάν δικαιούνται άσυλο, να το πάρουν και να το πάρουν γρήγορα. Όχι να σέρνεται η αίτηση του ασύλου και να μην μπορούν να απελευθερωθούν, για να κινούνται όπως αρμόζει σε ανθρώπους οι οποίοι τους έχει αποδοθεί το άσυλο.

Και φυσικά, για το τελευταίο κομμάτι, γι’ αυτούς που δεν δικαιούνται άσυλο πρέπει να έχουμε τις διαδικασίες επανεισδοχής για να γυρίσουν πίσω στις χώρες τους. Άρα, δεν κατανοώ τη στάση αυτών, οι οποίοι δεν ψηφίζουν τη συμφωνία επανεισδοχής.

Με αυτή τη στρατηγική, η χώρα μας έχει καταφέρει να καταστήσει τα ελληνικά σύνορα ευρωπαϊκά και την Ευρωπαϊκή Ένωση να μην είναι όμηρος. Να μην είναι όμηρος των διακινητών και να μην είναι όμηρος αυτών που χρησιμοποιούν τους διακινητές. Και αυτό είναι μια εθνική επιτυχία.

**ΠΡΟΕΔΡΕΥΩΝ (Νικήτας Κακλαμάνης):** Το έχει καταλάβει αυτό η Ευρωπαϊκή Ένωση;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ελπίζουμε, κύριε Πρόεδρε, να το καταλάβει και να το καταλαβαίνει. Ελπίζουμε. Δεν μπορούμε ν’ απολογηθούμε για τη συμπεριφορά των άλλων.

**ΠΡΟΕΔΡΕΥΩΝ (Νικήτας Κακλαμάνης):** Δεν είπα αυτό.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Βεβαίως. Έχετε δίκιο.

Και οι προσπάθειες της Κυβέρνησης -και σε ευρωπαϊκό επίπεδο- να καταστεί σαφής η επιτυχία της χώρας μας είναι συνεχής και θα συνεχιστεί σε όλα τα φόρα και με όλες τις δυνάμεις μας.

Κλείνω με δυο λόγια, γιατί αναφέρθηκαν τα ευρύτερα θέματα της πανδημίας κατ’ αρχάς. Τα μέτρα της Κυβέρνησης, κυρίες και κύριοι συνάδελφοι, είναι μέτρα με δυναμισμό, όπως είπα, και με ευθύνη και αρχίζουν και πετυχαίνουν. Ο κόσμος ξανάρχισε να εμβολιάζεται. Αυτό είναι πάρα πολύ σημαντικό.

Άκουσα μόλις προχθές, αν δεν κάνω λάθος, τον Υπουργό Υγείας της Γερμανίας, τον κ. Γενς Σπαν, να λέει ότι οι πολίτες στην πραγματικότητα έχουμε μόνο τρεις επιλογές: ή θα εμβολιαστούμε ή θα αναρρώσουμε ή θα πεθάνουμε. Αυτή ήταν μια σκληρή δήλωση, η οποία έκανε αίσθηση και στη Γερμανία. Νομίζω ότι καλό θα είναι να τη σκεφτούμε όλοι μας, όταν έχουμε στον περίγυρό μας κάποιον ο οποίος φοβάται ενδεχομένως εμβόλιο, να τον αγκαλιάσουμε, να τον βοηθήσουμε να κάνει αυτό το βήμα. Και να το σκεφτούμε και όλοι μας, γιατί δεν έχουν όλοι αυτή την καθαρή, ξεκάθαρη στάση, όπως αυτή που έχει η Κυβέρνηση, που έχει η Νέα Δημοκρατία, υπέρ του εμβολιασμού. Να μην συνεχίζουμε να χρησιμοποιούμε επιχειρήματα των αντιεμβολιαστών. Και δυστυχώς, συνεχίζουμε να τα ακούμε και σ’ αυτό το Κοινοβούλιο.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε συνάδελφε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κλείνω, κύριε Πρόεδρε, με μία φράση για την ακρίβεια.

Χθες, είδαμε τον Πρωθυπουργό ν’ ανακοινώνει μέτρα. Από τη μία μεριά, ακούμε ότι δεν κατανοεί η Κυβέρνηση την ακρίβεια και από την άλλη, όταν ανακοινώνει μέτρα δεν είναι αρκετά. Αν είχαμε ένα σακούλι δολάρια, που έλεγε και η παλιά ταινία, να βγάζαμε και να μοιράζαμε.

Η Κυβέρνηση από την αρχή κράτησε την ισορροπία ώστε να έχει τη δημοσιονομική δύναμη να στηρίξει τους πολίτες, όποιο πρόβλημα και να έλθει. Να σας θυμίσω τα εμπροσθοβαρή μέτρα που έπρεπε να …

**ΠΡΟΕΔΡΕΥΩΝ (Νικήτας Κακλαμάνης):** Κύριε Θεοχάρη μου, όχι.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κλείνω. Να σας θυμίσω, λοιπόν, τα εμπροσθοβαρή μέτρα; Όχι.

Η Κυβέρνηση, λοιπόν, για ένα διεθνές φαινόμενο όπως είναι η ακρίβεια -παρ’ όλο που η χώρα μας είναι η τρίτη καλύτερη στην Ευρώπη, παρ’ όλο που θα μπορούσε και θα δικαιολογείτο να εφησυχάσει, να θριαμβολογεί, δεν το κάνει αυτό-, παίρνει μέτρα πριν έρθει το πρόβλημα και αναπροσαρμόζει τα μέτρα -ήδη τρεις φορές η αναπροσαρμογή για τη ΔΕΗ έχει γίνει- και τα υλοποιεί. Γιατί; Διότι έχει και μια ΔΕΗ η οποία λειτουργεί και είναι σύμμαχός της και όχι αντίπαλός της. Αυτή είναι, αν θέλετε, η διαφορά της ηθικής της ευθύνης από την ηθική της πεποίθησης την οποία ακούμε από την Αντιπολίτευση.

Ευχαριστώ πολύ.

**ΑΝΤΩΝΙΟΣ ΜΥΛΩΝΑΚΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μυλωνάκη, δεν έχετε τον λόγο.

**ΑΝΤΩΝΙΟΣ ΜΥΛΩΝΑΚΗΣ:** Για δύο λεπτά.

**ΠΡΟΕΔΡΕΥΩΝ (Νικήτας Κακλαμάνης):** Να μιλήσει ο Υπουργός και μετά…

**ΑΝΤΩΝΙΟΣ ΜΥΛΩΝΑΚΗΣ:** … (Δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Κύριε Μυλωνάκη, κανονικά δεν έχετε καθόλου τον λόγο. Θα απαντήσετε στον Κοινοβουλευτικό Εκπρόσωπο; Αφήστε να τελειώσουμε.

**ΑΝΤΩΝΙΟΣ ΜΥΛΩΝΑΚΗΣ:** … (Δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Ορίστε, μιλήστε για τριάντα δευτερόλεπτα. Τι θέλετε να πείτε;

**ΑΝΤΩΝΙΟΣ ΜΥΛΩΝΑΚΗΣ:** Μπερδεύτηκα, κύριε Πρόεδρε. Δεν ξέρω εάν ο κ. Θεοχάρης είναι Κοινοβουλευτικός Εκπρόσωπος της Νέας Δημοκρατίας ή του ΣΥΡΙΖΑ. Αυτό δεν το έχω καταλάβει και αυτό το οποίο λέει …

**ΠΡΟΕΔΡΕΥΩΝ (Νικήτας Κακλαμάνης):** Κοιτάξτε, κύριε Μυλωνάκη. Δεν έχετε πλέον τον λόγο. Καμμία σχέση. Δεν θα το πείτε τώρα αυτό. Αυτό που λέτε είναι προσωπική μομφή.

**ΑΝΤΩΝΙΟΣ ΜΥΛΩΝΑΚΗΣ:** … (Δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Δεν γράφονται αυτά στα Πρακτικά. Καθίστε.

Κύριε Υπουργέ, θα πάρετε πέντε λεπτά για τις συμφωνίες. Σας φτάνουν. Θα πάρετε άλλα πέντε λεπτά γιατί θα πρέπει ενδεχομένως να απαντήσετε, με μία ανοχή. Επειδή έτυχε και σας άκουσα χθες, θέλω να ενημερώσετε ξανά τον λαό μέσω της Εθνικής Αντιπροσωπείας για την πορεία του εμβολιαστικού προγράμματος στην Ελληνική Αστυνομία, ώστε να πάψουν οι διάφοροι ανευθυνοϋπεύθυνοι να γυρνάνε στα κανάλια και να λέει ο καθένας το μακρύ του και το κοντό του, γιατί αυτά που είπατε εσείς χθες δεν έχουν καμμία σχέση μ’ αυτά που άκουγα εγώ μέχρι προχθές.

Ορίστε, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ευχαριστώ πάρα πολύ, κύριε Πρόεδρε, για τη γενναιόδωρη παροχή χρόνου που θα μου δώσει τη δυνατότητα να τα αναπτύξω όλα.

**ΠΡΟΕΔΡΕΥΩΝ (Νικήτας Κακλαμάνης):** Έδωσα και στους άλλους χρόνο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ευχαριστώ πολύ.

Κύριοι συνάδελφοι, προτού περάσω στα θέματα που αφορούν την κύρωση των συμφωνιών, θέλω να αναφερθώ σε τρία θέματα που συζητήθηκαν ήδη εδώ από προηγούμενους ομιλητές και ασφαλώς απασχολούν την κοινή γνώμη.

Πρώτον, σε ό,τι αφορά τη μεταρρύθμιση στην Ελληνική Αστυνομία, υλοποιείται με ταχύτατο ρυθμό, αγαπητέ συνάδελφε που ρωτήσατε. Ο βασικός μας στόχος είναι οι πολίτες να είναι και να αισθάνονται ασφαλείς όλοι, χωρίς διακρίσεις, παντού, σε ολόκληρη τη χώρα.

Τις μέρες αυτές έχουν ήδη μετακινηθεί χίλιοι αστυνομικοί στα αστυνομικά τμήματα του λεκανοπεδίου Αττικής, εδώ που βρίσκεται το 70% της εγκληματικότητας, αλλά δυστυχώς μόλις το 30% της δύναμης της Ελληνικής Αστυνομίας.

Επίσης, έχει γίνει πράξη από τη 2α Νοεμβρίου ότι από τις 10 κάθε βράδυ έως τις 6 το πρωί εκατό πρόσθετα πλήρως στελεχωμένα περιπολικά της Ελληνικής Αστυνομίας κινούνται σ’ όλο το λεκανοπέδιο της Αττικής για να φυλάττουν τους πολίτες και να μπορούν οι άνθρωποι να είναι ασφαλείς και ήρεμοι στα σπίτια τους.

Τρίτον, έχουμε ενισχύσει την Άμεση Δράση μετά το τραγικό περιστατικό του Περάματος. Είκοσι πρόσθετοι αστυνομικοί έχουν μετακινηθεί στην Υπηρεσία Επικοινωνίας, στο γνωστό 100, ώστε όταν παίρνει τηλέφωνο ένας πολίτης που έχει ανάγκη την Αστυνομία, να παίρνει αμέσως απάντηση και να υπάρχει ταχύτατη ανταπόκριση σ’ αυτό που χρειάζεται.

Από την επόμενη Δευτέρα γίνεται πράξη η επανεκπαίδευση του συνόλου των δυνάμεων της Ελληνικής Αστυνομίας, ξεκινώντας από την Ομάδα «ΔΙΑΣ», η οποία είναι η αιχμή του δόρατος της Αμέσου Δράσεως και αποτελεί την εικόνα και το πρόσωπο της σημερινής Ελληνικής Αστυνομίας, με σημαντικά μαθήματα που θα συνδράμουν στο να είναι πολύ ολοκληρωμένο το έργο των αστυνομικών μας.

Προωθούμε με ταχύτατο ρυθμό το έργο ώστε να υλοποιηθεί μέσα στο 2022 η προμήθεια καμερών για τους αστυνομικούς που δρουν στο πεδίο αλλά και τα περιπολικά της Αμέσου Δράσεως, ώστε να μην υπάρχει δυνατότητα αδικίας ούτε των αστυνομικών ούτε των πολιτών και να είμαστε γνώστες της πραγματικότητας.

Γίνεται πράξη η ψηφιοποίηση υπηρεσιών της Ελληνικής Αστυνομίας, προκειμένου να απελευθερωθούν δυνάμεις και να αφοσιωθούν στο αστυνομικό τους έργο. Ένα απ’ αυτά τα μέτρα ανακοινώθηκε προχθές από τον ίδιο τον Πρωθυπουργό. Πλέον όλοι οι πολίτες το γνήσιο της υπογραφής μπορούν να το κάνουν μέσω του gov.gr, επομένως δεν χρειάζεται να πηγαίνει κανείς στα αστυνομικά τμήματα, τα οποία από την 1η Ιανουαρίου καταργούν κάθε τέτοιου είδους επικοινωνία με τους πολίτες με φυσική παρουσία στους χώρους των αστυνομικών τμημάτων.

Θα ήθελα να ξεκαθαρίσω κάτι. Είμαι ο τελευταίος που θα βάλω τα προβλήματα «κάτω από το χαλί» και ο τελευταίος που θα ήθελα να ευλογούμε τα γένια μας. Αυτή είναι η δουλειά που κάνουμε και έχουμε υποχρέωση να την κάνουμε. Δεν έχουμε λύσει όλα τα προβλήματα. Ασφαλώς υπάρχουν θέματα εγκληματικότητας. Εδώ είμαστε και τα ζούμε όλοι. Όμως, κάνουμε μια συνεχή και σταθερή προσπάθεια η οποία γίνεται σχεδιασμένα, την ελέγχουμε και την παρακολουθούμε και πάνω σ’ αυτή την προσπάθεια εργάζεται το σύνολο των δυνάμεων της Ελληνικής Αστυνομίας με πολύ φιλότιμο και ουσιαστικό τρόπο.

Γι’ αυτόν τον λόγο θα ήθελα να παρακαλέσω τους συναδέλφους της Αξιωματικής Αντιπολίτευσης να μην καταφεύγουν ούτε σε ψέματα ούτε σε υπερβολές. Εδώ ειπώθηκε πριν από λίγο ότι εκτελούνται καθημερινά συμβόλαια θανάτου. Το επιβεβαιώνει καμμία πραγματικότητα αυτό; Η πραγματικότητα είναι εδώ, τη βλέπουν όλοι οι πολίτες και κρινόμαστε όλοι για το πώς την αντιμετωπίζουμε. Εμείς θα συνεχίσουμε την προσπάθειά μας και ζητώ απ’ όλους να συνδράμουν σ’ αυτή την προσπάθεια, ώστε να υπάρχει ασφάλεια για όλους, ασφάλεια παντού.

Δεύτερο θέμα. Σε ό,τι αφορά το θέμα του εμβολιασμού των αστυνομικών μας, η πραγματικότητα έχει ως εξής: Το ποσοστό των Ελλήνων αστυνομικών, των πενήντα έξι χιλιάδων περίπου που υπηρετούν στη χώρα, οι οποίοι δεν έχουν εμβολιαστεί και δεν έχουν νοσήσει είναι 20%. Τις τελευταίες εβδομήντα πέντε μέρες –αναφέρομαι σ’ αυτό το διάστημα καθώς είναι το διάστημα που έχω αναλάβει τα πολύ υπεύθυνα και σημαντικά καθήκοντα του Υπουργού Προστασίας του Πολίτη- έχει εμβολιαστεί το 9% των αστυνομικών. Τι σημαίνει αυτό; Ότι η προσπάθεια που γίνεται απ’ όλους μας, από το σύνολο της Κυβέρνησης -εγώ θα αποδεχθώ ότι και οι περισσότερες πολιτικές δυνάμεις συνδράμουν θετικά στην προσπάθεια να εμβολιαστεί ο πληθυσμός- η συστηματική προσπάθεια που γίνεται μέσα στην Ελληνική Αστυνομία να συζητήσουμε με αστυνομικούς που δεν έχουν ακόμη εμβολιαστεί να ξεπεράσουν φοβίες, άλλες απόψεις, άλλες αντιλήψεις, παρεξηγήσεις -όλα αυτά είναι ανθρώπινα- έχει αποτέλεσμα. Θα συνεχίσουμε, λοιπόν, στον δρόμο της πειθούς.

Ταυτόχρονα, οι πάντες γνωρίζουν ότι η Ελληνική Αστυνομία είναι στην πρωτοπορία των ελέγχων, έχει διεξάγει πάνω από το 90% των ελέγχων όλο αυτό το διάστημα, έχει συνδράμει καθοριστικά στην κοινωνική συνοχή στη χώρα και δεν υπάρχει περίπτωση Έλληνας αστυνομικός να μην πάρει όλα τα κατάλληλα μέτρα ώστε να κάνει τη δουλειά του με απόλυτη ασφάλεια για τους πολίτες και για τους ίδιους τους αστυνομικούς. Δεν θα βρείτε αστυνομικούς να ελέγχουν πολίτες και να μη φορούν μάσκα, να μην παίρνουν όλα τα απαραίτητα μέτρα και συνεπώς κανείς δεν πρέπει να αισθάνεται ανασφάλεια.

Θα ήθελα εδώ να καλέσω την Αξιωματική Αντιπολίτευση να αποφύγει έναν πολύ επιφανειακό πειρασμό να χρησιμοποιεί αυτά τα θέματα για να κάνει μικροκομματική πολιτική. Αφήστε ήσυχη την Ελληνική Αστυνομία να κάνει τη δουλειά της. Ας συνεχίσουμε στον δρόμο της ενότητας, του σχεδίου και της αλληλεγγύης στη δύσκολη προσπάθεια που έχουμε για να αντιμετωπίσουμε την πανδημία του κορωνοϊού.

Τρίτον, σ’ ό,τι αφορά την ίδια την πανδημία, ολόκληρη η Ευρώπη βρίσκεται μέσα σ’ ένα τέτοιο κύμα πανδημίας. Δεν είναι μόνο η Ελλάδα που αντιμετωπίζει όλα αυτά τα προβλήματα. Δεν έχω δει να ακούγονται εναλλακτικές λύσεις. Η Κυβέρνηση δίνει τη μάχη με όρους ενότητας, αλληλεγγύης, κοινωνικής συνοχής, στηρίζει τους πολίτες. Σαράντα δύο δισεκατομμύρια ευρώ έπεσαν στην οικονομία το προηγούμενο διάστημα από την Κυβέρνηση, 8,5 δισεκατομμύρια πήγαν στους εργαζόμενους του ιδιωτικού τομέα για την περίοδο που ήταν σε καραντίνα. Μην τα υποτιμάτε αυτά, κυρίες και κύριοι. Είναι χρήματα τα οποία είχε ανάγκη ο κάθε εργαζόμενος και η κάθε οικογένεια για να αντέξει την κρίση.

Χθες ο Πρωθυπουργός σ’ αυτή την Αίθουσα απ’ αυτό το Βήμα ανακοίνωσε νέες στηρίξεις για το υγειονομικό προσωπικό της χώρας, τους χαμηλοσυνταξιούχους και τα άτομα με ειδικές ανάγκες.

Συμφωνείτε ή διαφωνείτε με αυτή τη στήριξη; Υπάρχει κάποιος καλοπροαίρετος πολίτης σε αυτή τη χώρα που δεν βλέπει θετικά αυτά τα μέτρα; Δεν πιστεύω ότι υπάρχει κανείς και πρέπει όλοι μαζί να κάνουμε αυτή την προσπάθεια για να βγούμε πέρα.

Ασφαλώς είναι δυσάρεστο το γεγονός ότι χάνονται ανθρώπινες ζωές. Γίνεται πολύ σοβαρή προσπάθεια να εμβολιαστεί και το υπόλοιπο τμήμα του πληθυσμού, να ληφθούν όλα τα κατάλληλα μέτρα. Κάθε μέρα οκτώ χιλιάδες άνδρες και γυναίκες της Ελληνικής Αστυνομίας είναι εκεί και οργανώνουν μια πολύ σοβαρή δουλειά ελέγχου στην εφαρμογή αυτών των μέτρων. Αν συνεχίσουμε όλοι μαζί αυτή την προσπάθεια, πιστεύω ότι θα είναι πολύ καλύτερο και πολύ χρήσιμο για ολόκληρη την κοινωνία και το πολιτικό σύστημα.

Ως Κυβέρνηση, κυρίες και κύριοι συνάδελφοι, δείχνουμε ιδιαίτερη φροντίδα στην εκπλήρωση των διεθνών υποχρεώσεων της χώρας, τη σύναψη συμφωνιών που θωρακίζουν τα εθνικά συμφέροντα και προωθούν τη διμερή περιφερειακή και πολυμερή συνεργασία με γειτονικά κράτη, χώρες της ευρύτερης περιοχής, μέλη ευρύτερων συμμαχικών σχηματισμών.

Κυρώνουμε σήμερα το μνημόνιο κατανόησης μεταξύ του Υπουργείου Προστασίας του Πολίτη της Ελληνικής Δημοκρατίας και του Ευρωπαϊκού Οργανισμού Συνοριοφυλακής και Ακτοφυλακής, του FRONTEX, όπως συνηθίζουμε να τον λέμε, για τη φιλοξενία αξιωματικού συνδέσμου στη χώρα.

Βεβαίως έχουμε αποδείξει ότι μπορούμε να υπερασπιστούμε τα σύνορα και την ασφάλεια της χώρας. Μπορούμε να τα υπερασπιστούμε και το κάνουμε σε απόλυτο βαθμό. Είναι εθνικό μας καθήκον το οποίο δεν πρόκειται ποτέ να πάψουμε να υλοποιούμε.

Ο ρόλος της Ευρώπης, όμως, ειδικά σε μια περίοδο έντασης των μεταναστευτικών ροών και των συναφών προκλήσεων ασφαλείας είναι σημαντικός. Τα σύνορά μας είναι και ευρωπαϊκά σύνορα. Η ένταση του μεταναστευτικού φαινομένου ενισχύεται από τις μεγάλες κοινωνικές και πολιτικές εξελίξεις σε χώρες της Ασίας και της Αφρικής, οι οποίες σε συνδυασμό με το γεγονός του ποια είναι η γεωγραφική θέση της Ελλάδας, ποια εκτεταμένη ακτογραμμή έχουμε και το πλήθος των νησιών μας, καθιστούν το θέμα εξαιρετικά σύνθετο. Τα δεδομένα αυτά υπογραμμίζουν την ανάγκη τόσο της ίδρυσης του πρώτου επιχειρησιακού γραφείου του FRONTEX στον Πειραιά, όσο και της τοποθέτησης αξιωματικού συνδέσμου του οργανισμού αυτού στη χώρα μας. Διευκρινίζω ότι ο αξιωματικός σύνδεσμος αυτός θα λειτουργεί πάντοτε σε πλήρη συνεργασία με τις ελληνικές αρχές και η πρόσβαση σε πληροφόρηση και εγκαταστάσεις είναι ευθύνη και αρμοδιότητα της ελληνικής πλευράς και αυτό νομίζω ότι πρέπει να είναι ξεκάθαρο.

Αυτή η ρύθμιση κρίνεται ως μεγάλης σημασίας, γιατί ενισχύει τη συνεργασία μας με τον FRONTEX και επιτρέπει να διαχειριστούμε πιο αποτελεσματικά τις μεταναστευτικές ροές. Σε μία εποχή που η Τουρκία απειλεί και πάλι με εργαλειοποίηση δυστυχισμένων ανθρώπων, με διάφορους παράγοντες να προσπαθούν να συκοφαντήσουν την Ελλάδα, είναι κρίσιμο να έχουμε εδώ την παρουσία Ευρωπαίων αξιωματούχων, οι οποίοι αποτελούν αδιάψευστοι μάρτυρες της πραγματικότητας, της προσπάθειάς μας να σώσουμε ζωές και να προστατεύσουμε ταυτόχρονα τα σύνορά μας που αποτελούν τα κοινά ευρωπαϊκά σύνορα, πάντοτε με σεβασμό στις αρχές του Διεθνούς Δικαίου.

Προχωρούμε και στην κύρωση της Συμφωνίας μεταξύ της Κυβέρνησης Ελληνικής Δημοκρατίας και του Συμβουλίου Υπουργών της Δημοκρατίας της Αλβανίας σχετικά με την ίδρυση και λειτουργία κοινού κέντρου επαφής στην Κακαβιά στο δικό μας σημείο με σκοπό την αστυνομική και τελωνειακή συνεργασία. Είναι μια συμφωνία σημαντική, διότι συμβάλλει στην εμπέδωση καλών σχέσεων ανάμεσα στις δύο χώρες και στην ενδυνάμωση της ήδη υφιστάμενης συνεργασίας μας με στόχο την αντιμετώπιση και καταπολέμηση των σύγχρονων προκλήσεων και απειλών ασφάλειας που υπάρχουν και για τις δύο χώρες.

Η λειτουργία κοινών κέντρων επαφής είναι ευρύτατα διαδεδομένη στην Ευρώπη, καθόσον αποτελούν βέλτιστη πρακτική άμεσης ανταλλαγής πληροφοριών μεταξύ των αρμόδιων αρχών για την επιβολή του νόμου σε θέματα καταπολέμησης όλων των μορφών οργανωμένου εγκλήματος, ναρκωτικά, παράνομη μετανάστευση, εξτρεμισμός κ.λπ., συνδράμοντας ουσιαστικά στο έργο των επιχειρησιακών υπηρεσιών. Επισημαίνω ότι η συγκεκριμένη συμφωνία και η επακόλουθη ίδρυση διμερούς κέντρου επαφής με την Αλβανία ασφαλώς έχει προσελκύσει το θετικό ενδιαφέρον πολλών χωρών και θα αποτελέσει αντικείμενο αξιολόγησης της χώρας μας από κλιμάκιο της Ευρωπαϊκής Επιτροπής.

Προχωράμε επίσης στην κύρωση του πρωτοκόλλου μεταξύ των κυβερνήσεων της ελληνικής δημοκρατίας και της δημοκρατίας της Σερβίας για την εφαρμογή της συμφωνίας ανάμεσα στην Ευρωπαϊκή Ένωση και τη δημοκρατία της Σερβίας για την επανεισδοχή προσώπων που διαμένουν χωρίς άδεια, αντίστοιχα και τη συμφωνία μεταξύ της ελληνικής δημοκρατίας και της κυβέρνησης του Μαυροβουνίου, πάντα στο πλαίσιο της λειτουργίας μας ως κράτος-μέλος της Ευρωπαϊκής Ένωσης και της πολυδιάστατης εξωτερικής πολιτικής που ακολουθεί η Κυβέρνησή μας.

Καλώ, λοιπόν, την Εθνική Αντιπροσωπεία να ψηφίσει θετικά τις κυρωτικές διατάξεις, που εκπληρώνουν διεθνείς υποχρεώσεις της χώρας και υπηρετούν απολύτως το εθνικό μας συμφέρον.

Σας ευχαριστώ πολύ.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Κυρία Καφαντάρη, δεν προβλέπεται. Σας έδωσα καταχρηστικά τον λόγο, στους Κοινοβουλευτικούς Εκπροσώπους. Κάντε επίκαιρη ερώτηση να σας απαντήσει.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κάναμε εμείς, αλλά έθεσε ο Υπουργός εδώ δύο ζητήματα. Σε αυτά θέλουμε μια απάντηση.

**ΠΡΟΕΔΡΕΥΩΝ (Νικήτας Κακλαμάνης):** Συγγνώμη και επειδή είπε, θα μετατρέψουμε τις συμβάσεις σε επίκαιρη επερώτηση; Δεν γίνεται, κυρία Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Εντάξει, αλλά ούτε ένα λεπτό για να κάνω μία ερώτηση;

**ΠΡΟΕΔΡΕΥΩΝ (Νικήτας Κακλαμάνης):** Πριν φύγει ρωτήστε τον και να σας το πει. Θα μείνει να τον ρωτήσετε.

Εκείνο που έχει σημασία, απ’ ό,τι κατάλαβα, κύριε Υπουργέ, το ποσοστό του προγράμματος εμβολιασμού στην Ελληνική Αστυνομία είναι παραπάνω από τον μέσο όρο του εμβολιασμού στον γενικό πληθυσμό, σημαντικά παραπάνω.

Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου των σχεδίων νόμου του Υπουργείου Προστασίας του Πολίτηκαι η ψήφισή τους θα γίνει χωριστά.

Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη «Κύρωση του Πρωτοκόλλου μεταξύ των Κυβερνήσεων της Ελληνικής Δημοκρατίας και της Δημοκρατίας της Σερβίας για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας της Σερβίας για την επανεισδοχή προσώπων που διαμένουν χωρίς άδεια, η οποία υπεγράφη στις Βρυξέλλες στις 18 Σεπτεμβρίου 2007».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Πρωτοκόλλου μεταξύ των Κυβερνήσεων της Ελληνικής Δημοκρατίας και της Δημοκρατίας της Σερβίας για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας της Σερβίας για την επανεισδοχή προσώπων που διαμένουν χωρίς άδεια, η οποία υπεγράφη στις Βρυξέλλες στις 18 Σεπτεμβρίου 2007 |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το σχέδιο νόμου του Υπουργείου Προστασίας του Πολίτη: «Κύρωση του Πρωτοκόλλου μεταξύ των Κυβερνήσεων της Ελληνικής Δημοκρατίας και της Δημοκρατίας της Σερβίας για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας της Σερβίας για την επανεισδοχή προσώπων που διαμένουν χωρίς άδεια, η οποία υπεγράφη στις Βρυξέλλες στις 18 Σεπτεμβρίου 2007» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 64α)

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Συμβουλίου Υπουργών της Δημοκρατίας της Αλβανίας σχετικά με την ίδρυση και λειτουργία κέντρου με σκοπό την αστυνομική και τελωνειακή συνεργασία».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Συμβουλίου Υπουργών της Δημοκρατίας της Αλβανίας σχετικά με την ίδρυση και λειτουργία κέντρου με σκοπό την αστυνομική και τελωνειακή συνεργασία |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το σχέδιο νόμου του Υπουργείου Προστασίας του Πολίτη: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Συμβουλίου Υπουργών της Δημοκρατίας της Αλβανίας σχετικά με την ίδρυση και λειτουργία κέντρου με σκοπό την αστυνομική και τελωνειακή συνεργασία» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 69α)

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Κύρωση του Πρωτοκόλλου μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας του Μαυροβουνίου σχετικά με την επανεισδοχή ατόμων που διαμένουν χωρίς άδεια, η οποία υπεγράφη στις Βρυξέλλες στις 18 Σεπτεμβρίου 2007».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Πρωτοκόλλου μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας του Μαυροβουνίου σχετικά με την επανεισδοχή ατόμων που διαμένουν χωρίς άδεια, η οποία υπεγράφη στις Βρυξέλλες στις 18 Σεπτεμβρίου 2007 |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το σχέδιο νόμου του Υπουργείου Προστασίας του Πολίτη: «Κύρωση του Πρωτοκόλλου μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας του Μαυροβουνίου σχετικά με την επανεισδοχή ατόμων που διαμένουν χωρίς άδεια, η οποία υπεγράφη στις Βρυξέλλες στις 18 Σεπτεμβρίου 2007» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.74 α)

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Κύρωση του Μνημονίου Κατανόησης («ΜΚ») μεταξύ του Υπουργείου Προστασίας του Πολίτη της Ελληνικής Δημοκρατίας και του Ευρωπαϊκού Οργανισμού Συνοριοφυλακής και Ακτοφυλακής (Frontex) για τη φιλοξενία Αξιωματικού Συνδέσμου του Frontex στην Ελληνική Δημοκρατία».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Μνημονίου Κατανόησης («ΜΚ») μεταξύ του Υπουργείου Προστασίας του Πολίτη της Ελληνικής Δημοκρατίας και του Ευρωπαϊκού Οργανισμού Συνοριοφυλακής και Ακτοφυλακής (Frontex) για τη φιλοξενία Αξιωματικού Συνδέσμου του Frontex στην Ελληνική Δημοκρατία |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το σχέδιο νόμου του Υπουργείου Προστασίας του Πολίτη: «Κύρωση του Μνημονίου Κατανόησης («ΜΚ») μεταξύ του Υπουργείου Προστασίας του Πολίτη της Ελληνικής Δημοκρατίας και του Ευρωπαϊκού Οργανισμού Συνοριοφυλακής και Ακτοφυλακής (Frontex) για τη φιλοξενία Αξιωματικού Συνδέσμου του Frontex στην Ελληνική Δημοκρατία» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 79 α)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 11.53΄ λύεται η συνεδρίαση για αύριο, ημέρα Τετάρτη 24 Νοεμβρίου 2021 και ώρα 11.00΄, με αντικείμενο, επετειακή αναφορά: «Ευρωπαϊκή ημέρα για την προστασία των παιδιών από τη σεξουαλική εκμετάλλευση και τη σεξουαλική κακοποίηση».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**